Kingdom Hearts III (@Xbox One, PS4) | byteme.gr\nΘα μου επιτρέψετε να χαρακτηρίσω το πρώτο Kingdom Hearts ως ένα μικρό θαύμα της βιομηχανίας των βιντεοπαιχνιδιών. Το δημιούργημα της Squaresoft αποτελούνταν από ετερόκλητα στοιχεία, χωρίς την παραμικρή ένδειξη ότι όλα αυτά θα μπορούσαν να ταιριάξουν και να λειτουργήσουν σωστά, μέσα στο πλαίσιο ενός βιντεοπαιχνιδιού. Από τη μία μεριά, είχαμε τους ήρωες από το μαγικό κόσμο του Ντίσνεϋ, μία πλειάδα από αξιαγάπητους και διαχρονικούς χαρακτήρες, με προφίλ άκρως οικογενειακό, με τους οποίους γαλουχήθηκαν ολόκληρες γενιές ανθρώπων. Από την άλλη μεριά, οι ήρωες από το σύμπαν των παιχνιδιών της Square, χαρακτήρες μοντέρνοι, πιο «άγριοι» και σαφώς πιο «επιθετικοί» από τους αυτούς της Ντίσνεϋ. Με πείσμα, υπομονή και μπόλικο ταλέντο, ο κολοσσός των ιαπωνικών RPG κατάφερε όχι απλά να τιθασεύσει τα δύο αντίθετα ρεύματα, αλλά να δημιουργήσει ένα σημείο συνάντησης των δύο κόσμων: το Kingdom Hearts. Εκεί, η παιδικότητα και η ανεμελιά μπορούν να συνυπάρχουν με τα μυτερά τσουλούφια και τα μεγάλα σπαθιά. Και στο κέντρο αυτού του κράματος, ένας μικρός ήρωας που θέλει να σώσει τους φίλους του και τον κόσμο όλο, από το αιώνιο Σκοτάδι και τη μοναξιά.\nΣτις περισσότερες περιπτώσεις, η εμφάνιση των Σόρα, Ντόναλντ και Γκούφυ προσαρμόζεται στη θεματολογία του κόσμου που επισκέπτονται.\nΧάρη στο επιτυχημένο πρώτο παιχνίδι, το Kingdom Hearts μετατράπηκε σε σούπερ σειρά και έγινε ένα από τα δυνατά χαρτιά της Square Enix. Θέλοντας να διευρύνουν τη μυθολογία του Kingdom Hearts, οι άνθρωποι της SE φούσκωσαν την κεντρική υπόθεση με πολλές παράλληλες και δευτερεύουσες ιστορίες και την άπλωσαν σε έναν υπερβολικά μεγάλο αριθμό από περιφερειακούς τίτλους, οι οποίοι λειτουργούσαν συμπληρωματικά των δύο βασικών παιχνιδιών της σειράς (Kingdom Hearts και Kingdom Hearts II). Η σειρά συνέχισε να πορεύεται με prequel, ψευτο-sequel και λοιπά ανθυπο-sequel, χωρίς να διαφαίνεται στον ορίζοντα το τρίτο επεισόδιο, στα πρότυπα των δύο μεγάλων και κανονικών Kingdom Hearts. Έξι χρόνια μετά την ανακοίνωσή του κατά τη διάρκεια της Ε3 2013, και έπειτα από έναν θυελλώδη κύκλο ανάπτυξης (με πάμπολλες καθυστερήσεις και αλλαγή της μηχανής γραφικών την τελευταία στιγμή) το πολυπόθητο Kingdom Hearts III έρχεται για να κάνει τη διαφορά σε μία σειρά που, κατά κύριο λόγο, αποτελείται από περισσότερα spin-off παρά από βασικούς τίτλους.\nΠιστό στη συνταγή των δύο πρώτων επεισοδίων της σειράς, το Kingdom Hearts III είναι ένα RPG δράσης, για όλη την οικογένεια. Το οικογενειακών του όλου θέματος έχει να κάνει με το φιλικό – προς παίκτες κάθε κατηγορίας – σύστημα μάχης του παιχνιδιού. Η Square Enix δημιούργησε ένα απλό και κατανοητό σύστημα μάχης με απλές επιθετικές κινήσεις – μαγικές και μη. Δεν υπάρχει κίνηση που να δυσκολεύει τον παίκτη στην εκτέλεσή της και όλα γίνονται με απόλυτη φυσικότητα, άσχετα από βαθμό εξοικείωσης του παίκτη με τα σύγχρονα βιντεοπαιχνίδια. Και το πιο σημαντικό ότι, μέσα στην απλότητά του, το σύστημα μάχης λειτουργεί άψογα, χωρίς να έχει την ανάγκη από μακροσκελή combo και περίπλοκες τεχνικές. Ο Σόρα χτυπάει τους αντιπάλους του με το Κλειδόσπαθό του, ως άλλος ήρωας των παλιών παιχνιδιών hack ‘n slash, με απόλυτη χάρη και φινέτσα. Μπορεί να μην απαιτεί τη στρατηγική προσέγγιση και τη μεθοδικότητα ενός Bloodborne, ούτε να διαθέτει το πλούσιο ρεπερτόριο κινήσεων ενός Devil May Cry, ωστόσο, το σύστημα μάχης διασκεδάζει δίχως να κουράζει. Η διασκέδαση προέρχεται όχι μόνο από τις πράξεις του παίκτη, αλλά και από τα αποτελέσματα αυτών, όσο ο Σόρα, ο Ντόναλντ και ο Γκούφυ πολεμούν τις ορδές των Άκαρδων.\nΟι κινηματογραφικές σκηνές είναι σκέτη απόλαυση όταν πρωταγωνιστούν οι ήρωες της Disney και της Pixar. Οι σκηνές με πρωταγωνιστές του ήρωες της Square Enix είναι βαρετές.\nΧάρη στα Κλειδόσπαθα που βρίσκει κατά τη διάρκεια της περιπέτειας, ο Σόρα αποκτά νέες ικανότητες και μαγικές κινήσεις, η χρήση των οποίων δημιουργούν εντυπωσιακές εικόνες, εν ώρα μάχης. Συμπληρώνοντας συγκεκριμένο αριθμό επιτυχημένων χτυπημάτων, ο Σόρα ξεκλειδώνει μία σειρά από μαγικές δυνάμεις που σχετίζονται από τον τύπο του Κλειδόσπαθου που κραδαίνει. Σηκώνοντας στον αέρα το μαγικό του σπαθί (και χωρίς να αναφωνήσει “By the Power of Grayskull “:P), η οθόνη γεμίζει με αστραπές και κεραυνούς που πλήττουν τους άτυχους Σκοτεινούς Εχθρούς. Άλλα Κλειδόσπαθα μετατρέπονται σε πανίσχυρα όπλα, ενώ άλλα μεταμορφώνουν τον Σόρα σε σκιερό μαχητή, ο οποίος κινείται με τέτοια ταχύτητα που οι εχθροί του δεν μπορούν να τον ακολουθήσουν. Το ίδιο χορταστικό είναι και το θέαμα δημιουργούν οι συνδυαστικές κινήσεις μεταξύ του Σόρα και των φίλων του. Όταν ενώνει τις δυνάμεις του με το μάγο Ντόναλντ ακολουθεί καταιγισμός πυροτεχνημάτων, ενώ μαζί με τον Γούντι και τον Μπαζ από το Toy Story καβαλούν έναν τεράστιο πύραυλο-παιχνίδι, ο οποίος σπέρνει τον πανικό στις τάξεις των Άκαρδων. Στην περίπτωση του Kingdom Hearts III, η Square Enix πέτυχε αυτό που δεν μπόρεσε να κάνει στο Final Fantasy XV: δημιούργησε ένα απλoϊκό σύστημα μάχης, χωρίς ιδιαίτερο βάθος, που, όμως, προσφέρει πολλές επιλογές και παράγει εντυπωσιακές εικόνες.\nΧαμός στο πεδίο της μάχης.\nΟ βαθμός δυσκολίας του παιχνιδιού είναι και αυτός εναρμονισμένος με το οικογενειακό κλίμα του παιχνιδιού. Αυτό σημαίνει ότι ο έμπειρος παίκτης δεν θα συναντήσει καμία σοβαρή δυσκολία στο ταξίδι των Σόρα, Ντόναλντ και Γκούφυ στον μαγικό κόσμο της Ντίσνεϋ. Μάλιστα, βρήκα το Kingdom Hearts III το πιο εύκολο της σειράς, συγκριτικά με το πρώτο και δεύτερο επεισόδιο. Πέρα από δυο-τρία αφεντικά και εκείνους τους κακούς που εκτοξεύουν ακτίνες που ακινητοποιούν τον Σόρα για μερικά δευτερόλεπτα, το παιχνίδι βγαίνει με το ελάχιστο δυνατό grinding. Το Kingdom Hearts III είναι σχεδιασμένο έτσι ώστε οι μάχες που έχει προκαθορίσει το παιχνίδι, να αρκούν για να συγκεντρώσουμε τους πόντους εμπειρίας που χρειαζόμαστε για να δυναμώσουμε τους χαρακτήρες μας. Συνεπώς, αν ψάχνετε ένα ευχάριστο και άνετο ταξίδι στον κόσμο της Ντίσνεϋ, το Kingdom Hearts III είναι το δικό σας παιχνίδι. Όσοι αρέσκεστε στο ατελείωτο grinding (γιατί είστε κατά βάθος μαζόχες), το Kingdom Hearts III, όσον αφορά το επίπεδο δυσκολίας στο normal, τότε δεν πρόκειται να σας καλύψει. Βέβαια, και γι’ αυτό υπάρχει λύση, καθώς μία από τις ικανότητες που αποκτά ο Σόρα κατά τη διάρκεια του παιχνιδιού είναι να μην κερδίζει πόντους εμπειρίας και, κατά συνέπεια, να μη δυναμώνει. Μ’ αυτό το τέχνασμα ανεβαίνει αυτομάτως και ο βαθμός δυσκολίας του παιχνιδιού.\nΑπό τεχνικής άποψης το Kingdom Hearts III παρουσιάζεται βελτιωμένο σε σχέση με τα προηγούμενα παιχνίδια της σειράς. Όμως, πέρα από το χορταστικό θέαμα που προσφέρουν οι μάχες με τους Άκαρδους και τους ακόμα πιο άκαρδους αρχηγούς, αισθητή είναι η βελτίωση της τεχνητής νοημοσύνης των χαρακτήρων που συντροφεύουν τον Σόρα. Έχω την αίσθηση – γιατί πέρασαν και αρκετά χρόνια από την τελευταία φορά που έπαιξα κάποιο Kingdom Hearts – ότι τόσο ο Ντόναλντ, όσο και ο Γκούφυ συμμετέχουν πιο ενεργά στη μάχη, φροντίζοντας να βοηθούν και να επεμβαίνουν έγκαιρα στις δύσκολες στιγμές. Για παράδειγμα, στο Kingdom Hearts III, ο μάγος Ντόναλντ με «ξελάσπωσε» αρκετές φορές, προσφέροντας τις πρώτες βοήθειες, την ώρα που έπρεπε, όταν δηλαδή ξέμενα από ενέργεια. Το ίδιο ισχύει και για τους μη μόνιμους βοηθούς – πλέον, πέρα από τους μόνιμους Ντόναλντ και Γκούφυ, μπορούμε να έχουμε άλλους δύο ήρωες της Ντίσνεϋ μαζί μας. Βέβαια, όπως καταλαβαίνετε, η παρουσία τεσσάρων ικανών βοηθών σε συνδυασμό με τις αυξημένες μαχητικές δυνατότητες του Σόρα, κάνουν ακόμα πιο εύκολο το έργο μας, περιορίζοντας την όποια ανάγκη για grinding. Και η κάμερα εμφανίζεται βελτιωμένη, αν και υπάρχουν ακόμα στιγμές που δυσκολεύεται να ακολουθήσει τη δράση, ειδικά στην περίπτωση των τεράστιων αφεντικών. Υποθέτω ότι οι άνθρωποι της Square Enix ήθελαν να την κρατήσουν ως ενθύμιο από τα Kingdom Hearts της προ-προηγούμενης γενιάς συστημάτων.\nΣτο Kingdom Hearts III θα βρείτε μία πλειάδα από κρυμμένα ηλεκτρονικά παιχνίδια. Το συγκεκριμένο αποτελεί το πιο εθιστικό mini game όλων των εποχών.\nΗ «Αχίλλειος πτέρνα» του Kingdom Hearts III είναι η συχνότητα με την οποία προβάλλονται οι κινηματογραφικές σκηνές πριν και μετά από κάθε μάχη. Πρόκειται για ένα «βομβαρδισμό» από διάφορες σκηνές οι οποίες προβάλλονται κάθε πέντε λεπτά – άντε δέκα, στην καλύτερη. Η συχνότητα προβολής επηρεάζει αρνητικά τον ρυθμό και τη ροή του παιχνιδιού, σε σημείο που να καταντά κουραστική μετά από μερικές ώρες παιχνιδιού. Και να πεις ότι παρακολουθείς κάτι που έχει σχέση με την εξέλιξη της ιστορίας ή κάτι που είναι πολύ σημαντικό, πάει και έρχεται. Τις περισσότερες φορές, το παιχνίδι μας διακόπτει για να δούμε μία σκηνή κατά την οποία ο ένας ήρωας ρωτάει τον άλλο για το αν πρέπει να διαλέξουν το δεξί μονοπάτι ή το αριστερό. Πρόκειται για πληροφορίες άνευ ουσίας, χωρίς λόγο ύπαρξης. Οι μισές και βάλε κινηματογραφικές σκηνές θα μπορούσαν να λείπουν ή απλά να υπήρχαν με τη μορφή διαλόγων, όσο εξερευνούμε μια περιοχή. Η αφήγηση θυμίζει παιχνίδι εικοσαετίας.\nΗ παρακολούθηση αυτών των σκηνών γίνεται ακόμα δυσκολότερη, όταν φεύγουν οι ήρωες της Ντίσνεϋ από το κάδρο και μένουν οι χαρακτήρες που επινόησαν οι σεναριογράφοι της Square Enix. Οι ήρωες αυτοί, πέρα από το γεγονός υστερούν στο σχεδιαστικό κομμάτι έναντι των συναδέρφων τους από τις ταινίες των Disney και Pixar, εμφανίζονται για να εξηγήσουν μία ιστορία που δεν έχει κανένα νόημα. Προτού πάμε παρακάτω, μία γρήγορη παύση για να σας εξηγήσω τι εννοώ. Μετά το πρώτο Kingdom Hearts, οι σεναριογράφοι της ιαπωνικής εταιρείας αποφάσισαν να μεγαλώσουν το σύμπαν του παιχνιδιού, ώστε να το κάνουν πιο ελκυστικό. Έτσι, η υπόθεση ξέφυγε από τα στενά όριο του παιδικού παραμυθιού (κάτι που ήταν το πρώτο Kingdom Hearts) και μετατράπηκε σε ένα ακαταλαβίστικο πράγμα, δίχως αρχή και τέλος. Από το παιδικό παραμύθι περάσαμε στις παράλληλες διαστάσεις, χαρακτήρες που έχουν δυο και τρεις διαφορετικές μορφές και ηλικίες, ήρωες που υπάρχουν μέσα σε άλλους ήρωες, κακούς που δεν ξέρουν ότι είναι καλοί, καλούς που είναι κακοί αλλά θέλουν να γίνουν πραγματικοί καλοί και γενικώς ένα μπερδεμένο πράγμα, χωρίς νόημα, χαμένο μέσα σε ανόητες πλοκές και υπο-πλοκές. Αν θέλετε να εμβαθύνετε περισσότερο στην υπόθεση της σειράς Kingdom Hearts, μπορείτε να παρακολουθήσετε αυτό το βίντεο, όπως επίσης και τούτο εδώ, ακόμη και αυτό. Το μόνο θετικό της υπόθεσης είναι ότι δεν πρόκειται να σας κάνουν σπόιλερ διότι α) κανένας δεν καταλαβαίνει τι ακριβώς συμβαίνει και β) και ακόμη και αν σας κάνουν, δεν έχει καμία σημασία αφού το σενάριο δεν βγάζει νόημα. Τουλάχιστον, οι άνθρωποι της ιαπωνικής εταιρείας μάλλον έχουν αντιληφθεί το πόσο αστεία είναι η όλη κατάσταση, γι’ αυτό και περιόρισαν τη διάρκεια των σκηνών στις οποίες αλληλεπιδρούν οι ήρωες της Square Enix. Το λες και πρόοδο αυτό.\nΤο Kingdom Hearts III περιέχει μικρότερο αριθμό κόσμων συγκριτικά με το πρώτο και το δεύτερο παιχνίδι της σειράς.\nΚλείνοντας, το Kingdom Hearts III είναι ένα πανέμορφο, οικογενειακό RPG δράσης, το οποίο δεν απευθύνεται σε όσους αναζητούν έντονες, δύσκολες μάχες και μπόλικη αδρεναλίνη. Η απεικόνισή των ηρώων της Ντίσνεϋ εντυπωσιάζει, καθώς τόσο το animation όσο και η εμφάνισή τους αγγίζουν τα επίπεδα των μεγάλων κινηματογραφικών παραγωγών. Το απλό σύστημα μάχης με τα όσα εντυπωσιακά συμβαίνουν επί της οθόνης, ανεβάζουν το δείκτη διασκέδασης. Πέρα από τις βελτιώσεις στον οπτικοακουστικό τομέα, το Kingdom Hearts III κινείται στο ίδιο μονοπάτι με τα δύο προηγούμενα μεγάλα παιχνίδια της σειράς, χωρίς να αλλάζει κάτι από τη βασική συνταγή. Αν η ιστορία ήταν πιο μαζεμένη και δεν είχαμε τόσες πολλές αχρείαστες κινηματογραφικές σκηνές, θα άγγιζε τα επίπεδα του πρώτου Kingdom Hearts. A, και κάτι τελευταίο. Με αυτά είδα στο KHIII, το επόμενο παιχνίδι της σειράς θα μπορούσε άνετα να γίνει το πρώτο RPG δράσης/μιούζικαλ του κόσμου.\nΈτσι δεν είναι αγαπητή Square Enix;\nΕκπληκτική απεικόνιση των ηρώων της Disney και της Pixar. Απλό σύστημα μάχης. Τα νέα Κλειδόσπαθα και οι ικανότητες που χαρίζουν στον Σόρα δημιουργούν ένα οπτικό υπερθέαμα. Δεν μπορεί κανένας να σας κάνει σπόιλερ. Ακόμα και αν σας δείξει τον τερματισμό του παιχνιδιού.\nΌταν εμφανίζονται οι ήρωες της Square Enix, χαλούν την παραμυθένια ατμόσφαιρα του παιχνιδιού. Μαλλιά κουβάρια η ιστορία. Χαμηλός βαθμός δυσκολίας. Μικρός αριθμός κόσμων.\n23 Φεβρουαρίου, 2019 στις 3:53 μμ\nΝα παίξω τα Κingdom Ηearts 1-2 ή να πάω κατ’ ευθείαν στο 3ο;\n23 Φεβρουαρίου, 2019 στις 4:45 μμ\nΚάνε όπως αγαπάς και ξεκίνα με αυτό που σου γυάλισε πρώτα. Κανονικά πας 1-2-3. Αλλά αν δεν σε νοιάζει η ιστορία (ΑΧΑΧΑΧΑΧΑΧΑΧΑΧΑΧΑΧΑ), δεν έχεις θέμα.\nΑρχικώς να πω ότι το σαιτ μου κάνει νερά και στο λογκιν και γενικώς δε μου αρέσει ο νέος τρόπος…Ελπίζω να είναι η αλλαγή συνήθειας και να περάσει.\nΣτο θέμα, όσον αφορά τα ΚΗ, είναι εξαιρετικά παιχνίδια και όντως όπως λέει ο πολύ σοβαρός κ.κ. Ασημάκης, είναι ένα μικρό θαύμα της βιομηχανίας και αξίζουν συγχατητήρια τόσο στην αρχική ιδέα (όποιοι την είχαν) όσο και στην απίστευτη υλοποίηση.\nΓυροφέρνω πολύ καιρό το πακέτο με τα πολλά ΚΗ μέσα αλλά νομίζω θα βγει κι ένα με ΟΛΑ μέσα, αν δεν έχει βγει ήδη, οπότε θα το τσιμπήσω χωρίς δεύτερη σκέψη, ας μην το παίξω ποτέ. Αν θυμάμαι καλά έχω παίξει μόνο τα 1+2.\nΩραίο ριβιου πάντως, με τις απαραίτητες πληροφορίες που θέλει ο υποψήφιος αγοραστής. Ειδικά για τη σύζυγό μου (που ευτυχώς κατανοεί και ενίοτε παίζει και κάτι πλέον) όλο το ριβιού ήταν η φράση “..το οποίο δεν απευθύνεται σε όσους αναζητούν έντονες, δύσκολες μάχες και μπόλικη αδρεναλίνη”.\nΠάντως η επιμονή σας να μην δείχνετε βαθμούς, παρ΄ ότι βάζετε -αν θυμάμαι καλά- για λόγους ταξινόμησης, είναι απρόσφορη και δεν εξυπηρετεί τίποτα. Ειδικά εδώ, που στο σαιτ μπαίνουμε συγκεκριμένοι σταθεροί εγκάρδιοι υποστηρικτές, δεν καταλαβαίνω τη “ζημιά” μπορεί να κάνει ο βαθμός. Μην το εκλάβετε ως γκρίνια, δεν είναι πλέον (στις αρχές ήταν!@%%#@!). Αλλά ξανασκεφτείτε το, νέα αρχή νέες σκέψεις 🙂\n24 Φεβρουαρίου, 2019 στις 12:34 μμ\nΜπορεί να θέλει συνήθεια, ωστόσο είναι πάρα πολύ χρήσιμες οι παρατηρήσεις που κάμνετε, ώστε να τις περάσουμε στον ντιβέλοπερ για να τα σιάξει λίγο τα τεχνικά μας τα θέματα.\nΕυχαριστούμε για τα καλά σας λόγια, αγαπητέ!\nΝαι, νομίζω ότι υπάρχει πακέτο με όλα τα KH τα βασικά και αυτά με τα περίεργα ονόματα που τα σκαρφίζονταν οι τύποι της SE, είτε για να σπάσουν πλάκα με το καταναλωτικό κοινό, είτε πιωμένοι.\nΌλα τα KH είναι φτιαγμένα για κόσμο που θέλει να απολαύσει ένα παιχνίδι στο έπακρο, χωρίς άγχος και ιδιαίτερες δυσκολίες. Όχι ότι τα δύο πρώτα είναι τα πιο εύκολα παιχνίδια του κόσμου, αλλά και πάλι είναι πολύ φιλικά και διασκεδαστικά.\nΠλέον, στο νέο σάιτ, δεν χρειάζεται να βάζουμε βαθμούς για λόγους ταξινόμησης. Δεν υπάρχουν βαθμοί. Η έλλειψη βαθμών βοηθάει 1) τον αναγνώστη, γιατί πλέον διαβάζει και κρίνει με την ησυχία του και 2) εμάς, ώστε να γράφουμε πιο λοκληρωμένες κριτικές. Επίσης, δεν έχουν σημασία οι βαθμοί. Μην ξεχνάς ότι όλοι μας, βάλαμε το χεράκι μας ώστε να μειώσουμε την αξία τους. Είχαμε φτάσει στο σημείο που το “7” να θεωρείται η βάση, ότι είναι για τα μέτρια παιχνίδια. Δεν είναι κρίμα να αποτρέπουμε τον κόσμο από τα αγοράσει ένα παιχνίδι, εξαιτίας ενός αριθμού;\n24 Φεβρουαρίου, 2019 στις 12:58 μμ\nΣπύρο είδα το video του Mega64 και πέθανα από τα γέλια!\nBlackpax στο PS Store υπάρχει πακέτο με τα άπαντα (Kingdom Hearts All-In-One package λέγεται).\nΓια τις βαθμολογίες, αφήστε τες να πάνε στην ευχή της Παναγίας. Στο κάτω-κάτω, αν ένα παιχνίδι έχει 79 metascore είναι μέτριο, και αν πάρει 80 metascore τρέχουμε να το πάρουμε 🙂\n24 Φεβρουαρίου, 2019 στις 1:20 μμ\nΑτελειώτο κλάμα με το βίντεο από M64.\nΌσο αντιμετωπίζουμε παιχνίδια του 6-7 ως κακά, του 8 ως μέτρια, του 9 ως καλά και του 10 ως τα πολύ καλά, δεν έχει νόημα να ασχολούμαστε με τους βαθμούς. Έχουν χάσει προ πολλού την αξία τους. Και γι’ αυτό φταίμε όλοι.\n25 Φεβρουαρίου, 2019 στις 1:08 πμ\nεντάξει, βαθμοί έχετε γεια…\nΠάντως για να με πείσετε με τα συμπαθή επιχειρήματά σας, pirederas και σοβαρότατε κ.κ. Α, θα πρέπει να ορκιστείτε ότι δεν τσεκάρετε ΠΟΤΕ βαθμούς στο metacritic ! Αν το κάνετε έστω για το χαβαλέ, σημαίνει ότι κατά βάθος δεν διαφωνείτε μαζί μου ότι ο βαθμός συμπληρώνει ένα ριβιου. Επίσης μπορείτε να κάνετε ένα πείραμα ως quality control του βαθμού, αλλά δεν το αναλύω γιατί ήδη σας άφησε παγερά αδιάφορους η ιδέα.\nΑγνοήστε το παραπάνω κείμενο, ήταν ο φόρος τιμής από μένα για τους βαθμούς.\n25 Φεβρουαρίου, 2019 στις 3:40 μμ\nΕγώ κοιτάω το metacritic, αλλά μόνο τα κείμενα στα user reviews. Τα νούμερα ούτε που τα κοιτάω πλέον. Κοιτάω να δω τί γράφει ο άλλος. Φυσικά αγνοώ τα user reviews του πρώτου μήνα κυκλοφορίας που είναι κατά κανόνα troll posts (δεκάρια σε απατεωνιές και μηδενικά σε καλά παιχνίδια από butthurt fanboys).\n25 Φεβρουαρίου, 2019 στις 7:37 μμ\nΠείραμα; Έλεγχος ποιότητας του βαθμού; BP, με ιντριγκάρεις. Τι εννοάς, ακριβώς;\nΕμένα με κούρασαν οι βαθμοί. Μια στο Δημοτικό, μια στο Γυμνάσιο, μια στο Λύκειο, μια στο Πανεπιστήμιο. Νισάφι πχια 😛\n26 Φεβρουαρίου, 2019 στις 9:53 πμ\nΕίδες τελικά που ο βαθμός έχει την ίντριγκά του;;;;; Αφού με τσιγκλάς θα μιλήσω ακόμα λίγο για βαθμούς, αν και είχα αποφασίσει να κλείσω με τον παραπάνω φόρο τιμής.\nΥπάρχουν πολλοί τρόποι για ποιοτικό έλεγχο στο βαθμό, τόσο πριν τον βάλεις όσο και μετά. Θα αναφερθώ στον πιο απλό (εν είδει πειράματος), έτσι για το χαβαλέ.\nΥποτίθεται ότι ένα καλό ριβιού πρέπει να σου αφήνει μια σαφή εικόνα του παιχνιδιού, που πάσχει, που είναι καλό, πόσο αξίζει η αγορά ανάλογα με τα ενδιαφέροντα κτλ κτλ, έτσι δεν είναι; Όλοι μέσα μας όταν αμφιταλαντευόμαστε για μια αγορά ή όταν είμαστε σίγουροι για την αγορά ή μη αγορά, ουσιαστικά βαθμονομούμε την αξία/πιθανότητα μιας πράξης. Ακόμα και αν δεν λέμε “5” ή “6” ή “10”, οι περιγραφές μας έχουν διαβάθμιση και αν θεωρητικά μας ανέλυε κάποιος θα μπορούσε να αποδώσει βαθμό στις προθέσεις αγοράς ενός παιχνιδιού.\nΈνας απλός λοιπόν τρόπος είναι να βάλεις έναν βαθμό που δεν θα αποκαλύψεις, και να αφήσεις 5-6 συναδέλφους σου ριβγιούερς (ωραίες λέξεις) να βγάλουν έναν βαθμό με βάση το κείμενό σου. Το επόμενο βήμα είναι να βάλουν βαθμό οι αναγνώστες. Αν οι βαθμοί έχουν πολύ μεγάλη απόκλιση, τότε προφανώς έχετε δίκιο και ο καθένας αποδίδει βαθμό προσαρμοσμένο στα δικά του κριτήρια (που είναι και το λογικό). Αν όλοι πέφτουν κοντά, τότε ο βαθμός έχει την αξία του.\nΤο ξέρω ότι ο καθένας μπορεί να βρει πολλούς αντιλόγους και επιχειρήματα. Αλλά όταν μιλάμε για “πείραμα”, μόνο τα αποτελέσματα έχει νόημα να παρατηρεί κανείς και όχι τόσο τη θεωρία πριν από αυτό. Για να είμαστε και εντός διεθνών πλαισίων, ξεκινήστε με μια πιλοτική μελέτη μεταξύ σας με τους βαθμούς, χαχα.\nΤο ξαναλέω, αγνοήστε ολόκληρο το παραπάνω κείμενο, ήταν η επιτομή του φόρου τιμής στους βαθμούς.


Ο «δήμιος» του Ηρακλή αξιότιμος… κ. Κουρίδης\nΝομίζω ότι δεν χρειάζονται ιδιαίτερές συστάσεις για την προσωπικότητά του. Ούτε και κάποια ξεχωριστή πληροφόρηση για την πολύπλευρη και αποδεδειγμένα σκοτεινή δραστηριότητά του. Ως νομικός (επί σειρά ετών σύμβουλος της ΕΠΟ) πρωταγωνίστησε σε μία σειρά σκανδαλωδών ενεργειών και αποφάσεων με συνέπεια να συμπεριληφθεί και μάλιστα σε «εξέχουσα» θέση στο πόρισμα Κορέα με τον άκρως… τιμητικό «χαρακτηρισμό» του κατηγορουμένου για σύσταση και διεύθυνση εγκληματικής οργάνωσης για ηθική αυτουργία σε απάτη, για απόπειρα εκβιασμού και δωροδοκία και για αλλοίωση αποτελέσματος. Ο Κουρίδης ήταν μέχρι τον Αύγουστο του 2014 το Α και το Ω της ΕΠΟ, παράγοντας με μεγάλη ισχύ και επιρροή μέχρι του σημείου να αποκαλείται και «σκιώδης πρόεδρος» της Ομοσπονδίας. Είχε υποβάλλει αίτηση συνταξιοδότησης από το 2011, αλλά παρέμεινε έως το 2014 ακλόνητος και απόλυτος ρυθμιστής όλων των εξελίξεων και των παρασκηνιακών δραστηριοτήτων της πλέον βρόμικης Εθνικής Ομοσπονδίας. Σε παγκόσμιο επίπεδο, πλέον, κινδυνεύει να χάσει αυτό τον τιμητικό τίτλο η ΕΠΟ, από την μαφιόζικη συμμορία (FIFA) του Σεπ Μπλάτερ.\nΟ Θόδωρος Κουρίδης είναι εκείνος που «βάφτισε» δυσφήμηση του αθλήματος μια καταγγελία (!) περί πλαστογραφίας φορολογικής και ασφαλιστικής ενημερότητας, ως πρόεδρος της Επιτροπής ιδιότητας των μεταγραφών της ΕΠΟ, παρότι σε παρόμοιες περιπτώσεις ο Πειθαρχικός Κώδικας προβλέπει την επιβολή ενός προστίμου. Ηταν η γνωστή νομική «φάμπρικα» που επινοήθηκε για να υποβιβαστεί ο Ηρακλής και να διατηρηθεί ο Αστέρας Τρίπολης στη Σούπερ Λίγκα. Ηταν ο ίδιος που ανέμιζε επιδεικτικά δίπλα στον Σοφοκλή Πιλάβιο τα σχετικά έγγραφα στη Βουλή, όταν προκλήθηκε και έγινε συζήτηση γι’ αυτό το θέμα. Επίσης είναι αυτός που σύμφωνα με τα πρακτικά της ΕΠΟ της 1ης Ιουλίου εκείνης της χρονιάς, είχε παραδεχθεί σε συζήτηση με τον Βασίλη Χατζηαποστόλου, ότι στην περίπτωση του Ηρακλή έγινε ένα λάθος (!!!). Και ότι έπρεπε να τιμωρηθεί με ανάκληση των δελτίων, όπως έγινε με άλλες ομάδες (!). Ένα από τα μεγαλύτερα εγκλήματα, δηλαδή, της ιστορίας του ελληνικού ποδοσφαίρου, η εξόντωση και η τραγική περιπέτεια ενός ιστορικού συλλόγου, χαρακτηρίζεται… ένα απλό λάθος από τον απίστευτο κ. Θεόδωρο Κουρίδη.\nΣτον κ. Κουρίδη που σήμερα βαρύνετε με κακουργηματικές κατηγορίες, απαγορεύτηκε η έξοδος από την χώρα και η ενασχόλησή του με το ποδόσφαιρο. Επιπρόσθετα υποχρεώθηκε να καταβάλλει 50.000 ευρώ εγγύηση για να μην οδηγηθεί στη φυλακή. Δεν ξέρω πως νιώθουν σήμερα οι κυανόλευκοι βλέποντας την κατάσταση στην οποία περιήλθε ένας παράγοντας που δικαιολογημένα χαρακτηρίστηκε σαν ο «δήμιος» που επιχείρησε να εξοντώσει την ιστορική ομάδα, οδηγώντας την στην κόλαση.


η ελιά: Ο ανταγωνισμός ανάμεσα στα αδέλφια\nΟ ανταγωνισμός ανάμεσα στα αδέλφια\nΟι περισσότερες σχέσεις που καθορίζουν τη ζωή μας δεν τις επιλέγουμε, αλλά είναι δεσμοί αίματος και μας συνοδεύουν μέχρι τα βαθιά γεράματα. Η αδελφική σχέση πρωταγωνιστεί παντού, από τις αρχαίες τραγωδίες μέχρι τα παραμύθια, όπου αδέλφια θυσιάζονται αλλά και αλληλοκαταστρέφονται. Μπορεί όλα αυτά να είναι φανταστικές ιστορίες, όμως αντικατοπτρίζουν ένα μέρος της αληθινής ζωής. Γιατί ενώ πολλά παιδιά έχουν τη τύχη να είναι καλύτεροι φίλοι με τα αδέλφια τους, υπάρχουν και σχέσεις ζήλιας. Η αντιπαλότητα συχνά ξεκινάει ακόμη και πριν γεννηθεί το δεύτερο παιδί και συνεχίζεται μέχρι να μεγαλώσουν. Μπορεί να είναι απογοητευτικό να ακούτε τα παιδιά σας να μαλώνουν για το παραμικρό. Όμως, είναι ακόμα πιο δύσκολο να σταματήσετε τις εχθροπραξίες.\nΓιατί τα αδέλφια έχουν ανταγωνισμό;\nΠολλά και διαφορετικά πράγματα μπορούν να προκαλέσουν συναισθήματα ζήλιας και ανταγωνισμού μεταξύ αδελφών. Όπως για παράδειγμα αν έχετε μικρά παιδιά, είναι φυσικό να μαλώνουν, εάν το ένα πειράζει τα παιχνίδια του άλλου, διότι θέλουν να προστατεύουν τα υπάρχοντα τους και μαθαίνουν να οριοθετούν το χώρο τους. Επίσης, τα παιδιά σχολικής ηλικίας έχουν μια ισχυρή αίσθηση της δικαιοσύνης και της ισότητας, έτσι ώστε να μην μπορούν να κατανοήσουν, γιατί τα μικρότερα αδέλφια τους αντιμετωπίζονται με διαφορετικό τρόπο. Από την άλλη μεριά, οι έφηβοι αναπτύσσουν μια αίσθηση της ατομικότητας και της ανεξαρτησίας και μπορεί να δυσανασχετούν, αν πρέπει να βοηθήσουν τα νεότερα αδέλφια τους ή ακόμα και αν χρειάζεται να περάσουν χρόνο μαζί τους. Όλες αυτές οι διαφορές μπορεί να επηρεάσουν την αδελφική σχέση και να δημιουργήσουν συναισθήματα ανταγωνισμού.\nΈνας άλλος λόγος που μπορεί να μαλώνουν τα αδέλφια συχνά, είναι ο τρόπος που επιλύνετε εσείς ως γονείς τα προβλήματα σας. Αν έχετε συνηθίσει να φωνάζετε και να δημιουργείτε συγκρούσεις, τότε και τα μικρά θα σας μιμηθούν. Άρα, όταν φτάσει η στιγμή να αντιμετωπίσουν ένα πρόβλημα που έχουν με τα αδέλφια τους, θα φωνάζουν για να το λύσουν.\nΤι να κάνετε για να αντιμετωπίσετε τον ανταγωνισμό;\nΟι συγκρούσεις δεν είναι ευχάριστες για μια οικογένεια, γι αυτό και πρέπει να βρείτε λύσεις αντιμετώπισης. Μπορεί να σας ακούγεται οξύμωρο, αλλά αν μαλώνουν τα παιδιά σας, μην παρέμβετε, εκτός αν υπάρχει κίνδυνος σωματικής βλάβης. Αν συνηθίζετε να παρεμβαίνετε, δεν θα λύσετε το πρόβλημα, γιατί τα μικρά θα περιμένουν τη βοήθεια σας, για να σταματήσουν τον καυγά. Αν δείτε ότι ο αγώνας κλιμακώνεται, τότε να τα χωρίσετε με ηρεμία και να τους δώσετε λίγο χρόνο, για να ανασυγκροτήσουν τα συναισθήματα τους. Και να θυμάστε ότι, όταν τα παιδιά μαλώνουν σε φυσιολογικό βαθμό, μαθαίνουν πώς να αντιμετωπίζουν τις διαφορές και πώς να ελέγχουν τα συναισθήματα τους, κάτι που θα τους χρησιμεύσει στη μετέπειτα ζωή τους.http://www.jenny.gr


Προεκλογική ομιλία του υποψηφίου βουλευτή με τη Ν.Δ. Φώτη Καρύδα στη Ν. Ερυθραία - Ενυπόγραφα\nΕΝΥΠΟΓΡΑΦΑ, Δευτέρα 24 Ιουνίου 2019 - 16:34 0 1 min read\nΤην προεκλογική του ομιλία πραγματοποιεί την Τρίτη 25 Ιουνίου 2019 στις 20:00 στο αμφιθέατρο του Domotel Kastri Hotel (Ελ. Βενιζέλου 154 και Ρωμυλίας, Νέα Ερυθραία) ο υποψήφιος βουλευτής με τη Νέα Δημοκρατία, στον Βόρειο Τομέα της Β’ Αθηνών, Φώτης Καρύδας.\nΌπως επισημαίνεται στην πρόσκληση, ο δημοσιογράφος και υποψήφιος βουλευτής έχει σχεδιάσει γι’ ακόμη μία φορά μια εκδήλωση που δεν θα θυμίζει πολιτική ομιλία, ενώ δεν θα είναι λίγες και οι εκπλήξεις για τους προσκεκλημένους του.\nΤην εκδήλωση θα παρουσιάσει ο ηθοποιός Ρένος Χαραλαμπίδης, ενώ το «παρών» αναμένεται να δώσουν πρόσωπα από τον πολιτικό, επιχειρηματικό, δημοσιογραφικό, καλλιτεχνικό και αθλητικό χώρο.\nΠρόσκληση σε προεκλογική ομιλία του υποψηφίου βουλευτή με τη Ν.Δ. Φώτη Καρύδα\nTags #Βόρειος Τομέας της Β΄ Αθηνών #εθνικές εκλογές 2019 #Ν.Δ. #Φώτης Καρύδας\nΓ. Πατούλης: Εθνική υπόθεση η διαχείριση των απορριμμάτων – Το 2020 θα είναι έτος ανακύκλωσης για την Αττική\nΣυνάντηση περιφερειάρχη Αττικής – μητροπολίτη Περιστερίου για το γηροκομείο της Μητρόπολης\nΑπάντηση Μανιατογιάννη για τον «μικρό ΚΔΑΥ» στην πρώην Ναυτική Βάση


2013 — Θέατρο Αλώνι\n«Ποιητής είναι αυτός που στην προσπάθειά του να ξύσει το φεγγάρι ξύνει την καρδιά του» F. G. Lorca\nΈνα ξεχωριστό ρεσιτάλ πιάνο – φωνή με τον Τάκη Φαραζή και την Μάρθα Φριντζήλα που περιλάμβανε 16 κομμάτια, κυρίως από το ελληνικό έντεχνο ρεπερτόριο (Μάνος Χατζιδάκις, Μίκης Θεοδωράκης, Δημήτρης Λάγιος, Απόστολος Καλδάρας, Νίκος Παπάζογλου), με σημαντικές αναφορές όμως στη Λατινική Αμερική, στην Ιταλία και μοναδικές στιγμές από την αμερικάνικη τζαζ (”Strange fruit”), αλλά και την κλασική μουσική («Σονάτα του σεληνόφωτος»).\nΟ Ψαραντώνης είναι μια ξεχωριστή μορφή της κρητικής μουσικής, διαθέτει μία φωνή με ιδιαίτερη χροιά και προσωπικό ύφος στο παίξιμο της κρητικής λύρας και των άλλων παραδοσιακών οργάνων». Ο Αντώνιος Ξυλούρης γεννήθηκε στα Ανώγεια Μυλοποτάμου Ρεθύμνου Κρήτης. Διακρίνεται για τη βαθιά γνώση και την ανησυχία του για την παράδοση.\nΝίκος Παρθένης / Ζαφείρης Κουκουσέλης\nραδιά μελοποιημένης ποίησης με τον Νίκο Παρθένη τον Ζαφείρη Κουκουσέλη και την Κατερίνα Αντωνακάκη «Εις σε προστρέχω Τέχνη της Ποιήσεως» (κ.π.Καβάφης)\nΣτην ποίηση, με την οποία συνοδοιπορούμε ως λαός αιώνες τώρα, καταφεύγουμε και πάλι. Όπως κάναμε πάντα. Σους ποιητές μας που τα έχουν πει και τα λένε, αλλά δεν εισακούγονται. Στην Ποίηση που όταν συναντιέται με την τέχνη της Μουσικής γεννιούνται τραγούδια βάλσαμο ψυχών και σωμάτων, αφού είναι «απόπειρες ανακούφισης του πόνου».\nΌμως, είναι και καθρέφτης αυτογνωσίας που τόσο έχουμε ανάγκη στην πικρή και σκυφτή εποχή που ζούμε. Μια βαθιά βουτιά στην πραγματικότητα γύρω μας κα μέσα μας, μια υπαρξιακή αναζήτηση που βοηθά τη συνειδητοποίηση και τις αποφάσεις.\nΚαι φέτος υποδεχόμαστε το καλοκαίρι με μια συνήθεια που αγαπήσαμε: το «Θεατρικό Ηλιοστάσιο». Την Κυριακή πρωί 23 Ιουνίου προετοιμάζουμε το Θέατρο Αλώνι για να υποδεχτεί τους καλλιτέχνες και τους θεατές των φετινών εκδηλώσεων. Προσκαλούμε όλους τους φίλους του θεάτρου να συναντηθούμε με σκοπό να γνωριστούμε, να οργανωθούμε, να... κάνουμε και καμιά δουλειά ώστε να είμαστε έτοιμοι για το πλούσιο σε καλλιτεχνικές εκδηλώσεις καλοκαίρι που έρχεται.\nΕπειδή όμως πρόκειται για την πρώτη μας γιορτή φέτος, θα διασκεδάσουμε παρέα με τον Γιώργο Δεληγιάννη, το κλαρίνο του και την κομπανία του, και θα τσιμπήσουμε τα μεζεδάκια μας και τα τσιπουράκια μας. Γιατί για εμάς αυτός είναι ο καλύτερος τρόπος για να διαλύσουμε την ομίχλη του φόβου που έχει σκεπάσει τη χώρα μας και να ανοίξουμε τις ψυχές μας. Εμείς θα είμαστε από της 8,30 εκεί αν αργήσετε και λίγο ε…. δε χάλασε και ο κόσμος


Alamo Κόστα Ρίκα - Αεροδρόμιο Liberia LIR Ενοικίαση αυτοκινήτων | 14CARS.com\nALAMO ενοικίαση αυτοκινήτου στο Κόστα Ρίκα - Αεροδρόμιο Liberia [LIR]\nΣπίτι / Κόστα Ρίκα / Κόστα Ρίκα - Αεροδρόμιο Liberia (LIR), Κόστα Ρίκα / Alamo\nALAMO διαθέσιμα αυτοκίνητα προς ενοικίαση στο Κόστα Ρίκα - Αεροδρόμιο Liberia [LIR]\nΜη διστάσετε να περιηγηθείτε στις εκπληκτικές διαθέσιμες προσφορές ενοικιάσεων αυτοκινήτων τις ALAMO στο Κόστα Ρίκα - Αεροδρόμιο Liberia. Δείτε αυτές τις προσφορές στο LIR αεροδρόμιο για να επιλέξετε το προτιμότερο από τα διαθέσιμα σήμερα.\n$62.52 ανά μέρα\n$156.99 ανά μέρα\n$46.11 ανά μέρα\n$222.89 ανά μέρα\nΠληροφορίες σχετικά με τη ALAMO στο Κόστα Ρίκα - Αεροδρόμιο Liberia\nΣτον παρακάτω πίνακα μπορείτε να βρείτε πληροφορίες σχετικά με την τοποθεσία παραλαβής, τη διεύθυνση επιστροφής, τον αριθμό τηλεφώνου, τις ώρες λειτουργίας, την πολιτική καυσίμων, τον τύπο παραλαβής και τα μπόνους που παρέχει η ALAMO στο Κόστα Ρίκα - Αεροδρόμιο Liberia [LIR].\nALAMO τοποθεσίες δίπλα στο LIR αεροδρόμιο\nΕναλλακτικά με τη ALAMO, υπάρχουν και άλλα διαθέσιμα τοπικά και διεθνή γραφεία ενοικίασης αυτοκινήτων που λειτουργούν στο Κόστα Ρίκα - Αεροδρόμιο Liberia [LIR]. Βεβαιωθείτε ότι έχετε ελέγξει για τυχόν προσφορές, εκπτώσεις ή ακόμα και κουπόνια από αυτούς τους έμπιστους προμηθευτές αυτοκινήτων παγκοσμίως και κάντε την καλύτερη επιλογή για εσάς.\nΕάν χρειάζεστε ένα μικρό αυτοκίνητο για το επόμενο οδικό σας ταξίδι από το Κόστα Ρίκα - Αεροδρόμιο Liberia [LIR], θα πρέπει να εξετάσετε προσεκτικά τις προσφορές ενοικίασης αυτοκινήτου από τη AVIS και . Παρέχουν το μεγαλύτερο αριθμό στις κατηγορίες των Οικονομικό και οχημάτων στο Κόστα Ρίκα - Αεροδρόμιο Liberia.\nΑεροδρόμιο ALAMO Κόστα Ρίκα - Αεροδρόμιο Liberia Επισκόπηση στόλου ενοικίασης αυτοκινήτου\nΗ ALAMO στο Κόστα Ρίκα - Αεροδρόμιο Liberia LIR παρέχει μια τεράστια ποικιλία αυτοκινήτων από διαφορετικές κατηγορίες ενοικίασης αυτοκινήτων: Economy, Compact, Suv, Mini, 7-seater, Standard, Van,\nΑν αποφασίσετε να νοικιάσετε ένα Οικονομικό αυτοκίνητο από τη ALAMO Κόστα Ρίκα - Αεροδρόμιο Liberia, να είστε έτοιμοι να παραλάβετε Suzuki Swift, Nissan March, και Hyundai Grand i10 , ή να πάρετε μια αναβάθμιση κατηγορίας αυτοκινήτων.\nΓια όσους από εσάς αποφασίσετε να κλείσετε ένα Μικρό αυτοκίνητο, μπορείτε να πάρετε Toyota Corolla, Mitsubishi Lancer, και Suzuki Ciaz . ή να πάρετε μια αναβάθμιση κατηγορίας αυτοκινήτων.\nΚάθε φορά που κάνετε κράτηση ενός αυτοκινήτου κατηγορίας Κανονικό με "ή παρόμοιο" σήμα από το αεροδρόμιο ALAMO Κόστα Ρίκα - Αεροδρόμιο Liberia, μπορείτε να παραλάβετε το και Hyundai Elantra .\nΌταν νοικιάζετε ένα αυτοκίνητο κατηγορίας SUV από το αεροδρόμιο ALAMO Κόστα Ρίκα - Αεροδρόμιο Liberia, θα έχετε ένα από τα παρακάτω αυτοκίνητα: Toyota Prado, Suzuki Jimny, και Daihatsu Bego .\nΣε περίπτωση που ταξιδεύετε με μια ομάδα ανθρώπων και χρειάζεστε ένα Επιβατικό 7 θέσεων από το αεροδρόμιο ALAMO Κόστα Ρίκα - Αεροδρόμιο Liberia, μπορείτε να νοικιάσετε το και Mitsubishi Zinger .\nΕπιλέξτε το Αεροδρόμιο σας ALAMO Κόστα Ρίκα - Αεροδρόμιο Liberia σύμφωνα με τον σκοπό σας\nΕάν προσπαθείτε να βρείτε ένα αυτοκίνητο από τη ALAMO στο Κόστα Ρίκα - Αεροδρόμιο Liberia για ένα οδικό ταξίδι με το αγαπημένο σας πρόσωπο, θα πρέπει να δείτε διάφορα οχήματα Mini, Economy, Convertible ή ακόμα και οχήματα πολυτελείας. Για επαγγελματικά ταξίδια στο Κόστα Ρίκα - Αεροδρόμιο Liberia, τα πιο κατάλληλα οχήματα από τη ALAMO είναι οχήματα Full Size, Luxury και Exotic, Μπορείτε επίσης να βρείτε ένα κατάλληλο αυτοκίνητο από τη ALAMO στο Κόστα Ρίκα - Αεροδρόμιο Liberia για τις ειδικές σας περιστάσεις όπως γάμους, γενέθλια και άλλα είδη εορτασμών.\nΑν χρειάζεστε ενοικίαση αυτοκίνητου για κάποιο πάρτι, κοιτάξτε τις κλάσεις Luxury και Exotic αυτοκινήτων από το ALAMO στο Κόστα Ρίκα - Αεροδρόμιο Liberia. Η ALAMO διαθέτει επίσης ευκαιρίες ενοικίασης αυτοκινήτων για τους νέους οδηγούς. Καθίστε και δείτε τις κλάσεις ενοικιαζόμενων αυτοκινήτων Mini, Economy και Convertible από τη ALAMO στο Κόστα Ρίκα - Αεροδρόμιο Liberia.\nFAQ - ALAMO ενοικίαση αυτοκινήτου στο Κόστα Ρίκα - Αεροδρόμιο Liberia\nΠώς να νοικιάσετε ένα αυτοκίνητο από τη ALAMO στο Κόστα Ρίκα - Αεροδρόμιο Liberia ;\nΠοια είναι η φθηνότερη ενοικίαση αυτοκινήτου από τη ALAMO στο αεροδρόμιο LIR;\nΤο φθηνότερο αυτοκίνητο από τη ALAMO στο Κόστα Ρίκα - Αεροδρόμιο Liberia είναι Suzuki Swift. Η τρέχουσα σχετική τιμή είναι $45.21 ανά ημέρα.\nΠοιο είναι το πιο δημοφιλές αυτοκίνητο ενοικίασης ALAMO στο Κόστα Ρίκα - Αεροδρόμιο Liberia [LIR];\nΤο πιο δημοφιλές αυτοκίνητο ενοικίασης στο Κόστα Ρίκα - Αεροδρόμιο Liberia από τη ALAMO σήμερα είναι . Η χαμηλότερη τιμή για αυτό το όχημα είναι $62.52 ανά ημέρα.\nΠοια είναι η πιο συχνά ταξινομημένη κατηγορία αυτοκινήτων από το ALAMO στο Κόστα Ρίκα - Αεροδρόμιο Liberia [LIR];\nΗ πιο συχνά νοικιασμένη κατηγορία αυτοκινήτων από τη ALAMO στο αεροδρόμιο LIR είναι Οικονομικό. Το φθηνότερο όχημα Οικονομικό από τη ALAMO είναι SUZUKI SWIFT. Η τιμή του ξεκινάει από $45.21 ανά ημέρα.\nΜπορώ να πληρώσω για την κράτηση ενοικίασης αυτοκινήτου ALAMO με χρεωστική κάρτα στο Κόστα Ρίκα - Αεροδρόμιο Liberia;\nΠαρέχει η ALAMO δυνατότητα ενοικίασης καθισμάτων αυτοκινήτων για παιδιά στο Κόστα Ρίκα - Αεροδρόμιο Liberia [LIR];


Θα γίνει στις 17 Ιουλίου\n14/05/2022 - 12:06πμ\nΣτις 17 Ιουλίου έχει δρομολογηθεί το δημοψήφισμα με το ερώτημα της ένωσης της αποσχισθείσας από τη Γεωργία επαρχίας της Νότιας Οσετίας, με τη Ρωσία. Τη διενέργεια δημοψηφίσματος ανακοίνωσε ο πρόεδρος της επαρχίας, Ανατόλι Μπιμπίλοφ.\nΣύμφωνα με το πρακτορείο Reuters, το οποίο επικαλείται το ρωσικό πρακτορείο Tass, ο Ανατόλι Μπιμπίλοφ έκανε την ανακοίνωση μέσω ενός διατάγματος.\nΜε ανάρτησή του στο Telegram, σχολίασε: «Επιστρέφουμε στο σπίτι. Ήρθε η ώρα να ενωθούμε όλοι μαζί. Η Νότια Οσετία και η Ρωσία θα είναι μαζί. Είναι η αρχή μιας νέας, σπουδαίας ιστορίας».\nΗ μικρή, ορεινή επαρχία, έχει πληθυσμό περίπου 60.000 κατοίκους και συνορεύει με τη Βόρεια Οσετία, η οποία αποτελεί τμήμα της Ρωσίας. Η Μόσχα αναγνώρισε την ανεξαρτησία της Νότιας Οσετίας και της Αμπχαζίας μετά τον πόλεμο με τη Γεωργία, τον Αύγουστο του 2008. Παρέχει οικονομική στήριξη στις δύο περιοχές, πρόσφερε τη ρωσική υπηκοότητα στους κατοίκους τους, ενώ χιλιάδες στρατιώτες σταθμεύουν εκεί.\nΤην ημερομηνία την οποία θα διενεργηθεί το δημοψήφισμα, ο Ανατόλι Μπιμπίλοφ δεν θα είναι πλέον πρόεδρος της επαρχίας, καθότι ηττήθηκε στις εκλογές που διενεργήθηκαν στις αρχές του μήνα, από τον Αλάν Γκαγκλόγιεφ. Θα ασκεί τα καθήκοντά του από τις 24 Μαΐου, οπότε και θα του παραδοθεί η σκυτάλη από τον Ανατόλι Μπιμπίλοφ.\nΜετά την ήητα του Ανατόλι Μπιμπίλοφ στις εκλογές, η Μόσχα εξέφρασε την ελπίδα ότι ο διάδοχός του, Αλάν Γκαγκλόγιεφ, θα κατάφερνε να διασφαλίσει τη «συνέχεια» στις σχέσεις της περιοχής με τη Ρωσία.\nΟ απερχόμενος πρόεδρος είχε προαναγγείλει ήδη από τις 30 Μαρτίου ότι σχεδίαζε να ανακοινώσει δημοψήφισμα για την ένωση της Νότιας Οσετίας με τη Ρωσία, στο εγγύς μέλλον, προκαλώντας τις αντιδράσεις της Γεωργίας, η οποία και καταδίκασε την πρόταση διενέργειας δημοψηφίσματος, ως απαράδεκτη.\nΠηγή: ΑΠΕ-ΜΠΕ/ AFP/ Reuters


Πώς να πάω στο προορισμό Rruga Shyqyri Peza στη πόλη Tiranë με Λεωφορείο?\nRruga Shyqyri Peza, Tiranë\nΠώς να πάω στο προορισμό Rruga Shyqyri Peza στη πόλη Tiranë με Λεωφορείο;\nΔείτε το Rruga Shyqyri Peza, Tiranë, στον χάρτη\nΟδηγίες προς το προορισμό Rruga Shyqyri Peza (Tiranë) με τη δημόσια συγκοινωνία\nΟι ακόλουθες γραμμές συγκοινωνίας έχουν διαδρομές που περνούν κοντά Rruga Shyqyri Peza\nΠώς να πάω στο προορισμό Rruga Shyqyri Peza με Λεωφορείο?\nΣταθμοί Λεωφορείο κοντά σε Rruga Shyqyri Peza στη πόλη Tiranë\nSpitalet 7 λεπ περπάτημα ΠΡΟΒΟΛΗ\nΓραμμές Λεωφορείο προς Rruga Shyqyri Peza στη πόλη Tiranë\nΟδηγίες από Rruga Shyqyri Peza σε Tiranë προς δημοφιλή μέρη:\nΑπό Rruga Shyqyri Peza προς Μανάβικο\nΑπό Rruga Shyqyri Peza προς Εμπορικός χώρος\nΑπό Rruga Shyqyri Peza προς Καφετέρια\nΑπό Rruga Shyqyri Peza προς Λυκείο\nΑπό Rruga Shyqyri Peza προς Σχολείο\nΑπό Rruga Shyqyri Peza προς Εμπορικό κέντρο\nΑπό Rruga Shyqyri Peza προς Πανεπιστήμιο\nΑπό Rruga Shyqyri Peza προς Αεροδρόμιο\nΑπό Rruga Shyqyri Peza προς Νοσοκομείο\nΑπό Rruga Shyqyri Peza προς Στάδιο\nΠοιοι είναι οι πιο κοντινοί σταθμοί προς Rruga Shyqyri Peza;\nΟι πιο κοντινοί σταθμοί προς Rruga Shyqyri Peza είναι:\nSpitalet είναι 525 μέτρα μακριά, 7 λεπ περπάτημα.\nΠοιες γραμμές Λεωφορείο σταματάνε κοντά στο προορισμό Rruga Shyqyri Peza;\nΑυτές οι γραμμές Λεωφορείο σταματάνε κοντά στο προορισμό Rruga Shyqyri Peza: L1, L9.\nΠόσο μακριά είναι ο/η λεωφορείο στάση από Rruga Shyqyri Peza στην πόλη Tiranë;\nΟ πλησιέστερος λεωφορείο στάση προς Rruga Shyqyri Peza στην Tiranë είναι 5 λεπ με τα πόδια.\nΠοιος είναι ο πλησιέστερος / η λεωφορείο στάση προς Rruga Shyqyri Peza στην πόλη Tiranë;\nΟ Ura στάση είναι ο πλησιέστερος /η προς Rruga Shyqyri Peza στην πόλη Tiranë.\nΤι ώρα είναι το πρώτο Λεωφορείο στο σημείο Rruga Shyqyri Peza στη πόλη Tiranë;\nΗ L1 είναι το πρώτο Λεωφορείο που πηγαίνει στο σημείο Rruga Shyqyri Peza στη πόλη Tiranë. Σταματάει κοντά στις 5:30 ΠΜ.\nΤι ώρα είναι το τελευταίο Λεωφορείο προς Rruga Shyqyri Peza στη πόλη Tiranë;\nΗ L1 είναι το τελευταίο Λεωφορείο που πηγαίνει Rruga Shyqyri Peza στη πόλη Tiranë. Σταματάει κοντά στις 12:07 ΠΜ.\nΔημόσια Συγκοινωνία προς Rruga Shyqyri Peza στη πόλη Tiranë\nΠώς να φτάσετε Rruga Shyqyri Peza στη πόλη Tiranë, Albania;\nΕίναι εύκολο με το Moovit. Πληκτρολογήστε τη διεύθυνση του δρόμου σας και ο εντοπιστής διαδρομής του Moovit θα εντοπίσει τον πιο γρήγορο τρόπο για να φτάσετε εκεί! Δεν είστε σίγουροι πού να αποβιβαστείτε στο δρόμο; Κατεβάστε το Moovit App για να βρείτε ζωντανές οδηγίες (συμπεριλαμβανομένου του πού θα κατεβείτε στο δρόμο Rruga Shyqyri Peza), δείτε τα ωράρια και λάβετε τους εκτιμώμενους χρόνους άφιξης για τις αγαπημένες σας γραμμές γραμμές Λεωφορείο.\nΨάχνετε για την πλησιέστερη στάση ή σταθμό στο δρόμο Rruga Shyqyri Peza; Δείτε τη λίστα των κοντινότερων στάσεων που είναι διαθέσιμες στον προορισμό σας: Ura; Spitalet.\nΜπορείτε επίσης να φτάσετε Rruga Shyqyri Peza με Λεωφορείο. Αυτές είναι οι γραμμές και οι διαδρομές που έχουν στάσεις κοντά - (Λεωφορείο) L1, L9\nΚάνουμε εύκολη τη μετακίνηση με τη δημόσια συγκοινωνία προς Rruga Shyqyri Peza, για αυτό πάνω από 930 εκατομμύρια χρήστες, συμπεριλαμβανομένων των χρηστών στην πόλη Tiranë εμπιστεύονται το Moovit ως την καλύτερη εφαρμογή για τη δημόσια συγκοινωνία.\nΠλησιέστερα αξιοθέατα γύρω από Rruga Shyqyri Peza στη πόλη Tiranë\nΓραμμές δημόσιας συγκοινωνίας με σταθμούς πιο κοντά σε Rruga Shyqyri Peza στη πόλη Tiranë\nΓραμμές Λεωφορείο με σταθμούς πιο κοντά σε Rruga Shyqyri Peza στη πόλη Tiranë\nΠιο εύκολο να φτάσετε Rruga Shyqyri Peza με την εφαρμογή!


ΚΑΡΦΩΤΙΚΟ: 40% μειώθηκαν στην τελευταία χρονιά οι στρατηγοί και οι ναύαρχοι\n40% μειώθηκαν στην τελευταία χρονιά οι στρατηγοί και οι ναύαρχοι\nΜετά την απόπειρα πραξικοπήματος μειώθηκε σχεδόν στο μισό ο αριθμός των στρατηγών και ναυάρχων\nΠέρσι τον Ιούλιο υπηρετούσαν...\n... 326 ανώτατοι αξιωματικοί. Φέτος τον Μάιο ο αριθμός αυτός έπεσε στους 196. Αυτό σημαίνει μια μείωση 40% μέσα σε μια χρονιά.\nΣτην μείωση αυτή σημαντικός παράγων ήταν και η απόταξη κάποιων ανώτατων αξιωματικών.\n* Στον Σ.Ξ. πριν από την απόπειρα πραξικοπήματος υπηρετούσαν 198 στρατηγοί. Φέτος ο αριθμός αυτός έπεσε στους 96.\n* Στο Πολεμικό Ναυτικό στις 15 Αυγούστου υπηρετούσαν 2 ναύαρχοι, 4 αντιναύαρχοι, 12 υποναύαρχοι και 38 tuğamiral. Μετά από την απόπειρα πραξικοπήματος ο αριθμός των ναυάρχων δεν άλλαξε. Οι αντιναύαρχοι έγιναν 5, οι υποναύαρχοι 6, ενώ στους 21 μειώθηκε ο αριθμός των tuğamiral.\n* Στην Πολεμική Αεροπορία αυτή την στιγμή υπηρετούν 2 στρατηγοί, 6 αντιστράτηγοι, 3 υποστράτηγοι και 33 ταξίαρχοι. Πριν από το πραξικόπημα υπηρετούσαν 2 στρατηγοί, 8 αντιστράτηγοι, 17 υποστράτηγοι και 45 ταξίαρχοι.\nΠέρσι τον Ιούλιο υπηρετούσαν 32.189 αξιωματικοί. Το νούμερο αυτό με τις αποστρατείες και αποτάξεις μειώθηκε στο 24.705. Επίσης ο αριθμός των υπαξιωματικών μειώθηκε από 68.978 σε 62.781. Πέρσι τον Ιούλιο υπηρετούσαν στον στρατό 5.792 έφεδροι αξιωματικοί. Το νούμερο αυτό σταδιακά ανέβηκε και φέτος έφτασε με μια αύξηση 51%, στους 8.736. Επίσης οι συμβασιούχοι στρατιώτες και δεκανείς αυξήθηκαν κατά 28%, φτάνοντας από 13.088 στους 16.743.


Δεν ξεφεύγει ούτε το Oppo Reno από την δοκιμή ανθεκτικότητάς! | Techingreek.com\nΔεν ξεφεύγει ούτε το Oppo Reno από την δοκιμή ανθεκτικότητάς!\ngsmarena 001 2 14\nΤο απλό μοντέλο Oppo Reno εισήχθη μαζί με το πιο ενισχυμένο Reno 10x zoom. Παρόλο που δεν διαθέτει την ομώνυμη οπίσθια κάμερα του τελευταίου, η vanilla έκδοση του Reno έχει το ίδιο συναρπαστικό τριγωνικό pop-up κομμάτι που φιλοξενεί τη selfie φωτογραφική μηχανή στη μία πλευρά και το LED φλας μαζί με τους υπόλοιπους αισθητήρες από την άλλη.\nΑυτή είναι η πιο πρόσφατη συσκευή που έχει τεθεί σε μια σειρά γνωστών δοκιμών-βασανιστηρίων στο κανάλι του JerryRigEverything στο YouTube. Όπως πάντα, αυτό θα σας δώσει μια αίσθηση πόσο ανθεκτικό είναι αυτό το τηλέφωνο.\nΗ δοκιμή γρατσουνιών δεν αποκαλύπτει τίποτα πέρα των συνηθισμένων, υπάρχει Gorilla Glass που φέρει τα ίδια επίπεδα κλίμακας σκληρότητας Mohs με οποιαδήποτε άλλο τηλέφωνο που φέρει αυτή την προστασία. Η δοκιμή φλόγας μετατρέπει τα pixels του πάνελ AMOLED σε λευκά μετά από περίπου τριάντα δευτερόλεπτα και ποτέ δεν ανακάμπτουν.\nΤέλος, η πολύ σημαντική δοκιμή κάμψης αποκαλύπτει πως ενώ γυαλί του Reno διαχωρίζεται κάπως από το πλαίσιο λόγω αδύναμης κόλλας, αυτή τη φορά δεν υπάρχει καταστροφική μόνιμη βλάβη.\nΤο Asus ROG Phone II είναι το πρώτο τηλέφωνο που ενσωματώνει το Snapdragon 855 Plus\nΣυνεχίζει η Xiaomi την αναδιάρθρωση του τμήματος chip’s με νέα επένδυση\nΣυνεχίζει η Xiaomi την αναδιάρθρωση του τμήματος chip's με νέα επένδυση


H μετοχή της Apple ενισχύθηκε κατά 3,5%, καθώς ανακοίνωσε αύξηση της παραγωγής iPhone.\n16.12.2020 • 06:33\nΑνοδικά κινήθηκαν χθες οι ευρωπαϊκές αγορές, καθώς επικράτησε αισιοδοξία εν αναμονή των εμβολίων και με τις χώρες να παίρνουν σειρά για εμβολιασμό. Η έναρξη της διαδικασίας του εμβολιασμού στις ΗΠΑ, δεύτερη χώρα μετά τη Βρετανία, έδωσε ώθηση στις αγορές, με τον πανευρωπαϊκό δείκτη EuroStoxx 600 να κλείνει με κέρδη 0,2%.\nΣτη Βρετανία, το κλίμα ήταν ανάμεσα στην αισιοδοξία για την παράταση των συνομιλιών με την Ε.Ε. σχετικά με τη σύναψη εμπορικής συμφωνίας και στην απαισιοδοξία για το στέλεχος του κορωνοϊού, που οδηγεί σε μεγαλύτερη αύξηση των κρουσμάτων και πιθανό νέο lockdown. Μετά μια αρχική υποχώρηση κατά 0,5%, ο δείκτης FTSE 100 περιόρισε τις απώλειές του στο 0,28%.\nΗ είδηση ότι η Ευρωπαϊκή Επιτροπή επισπεύδει την έγκριση των εμβολίων οδήγησε σε άνοδο τον δείκτη Xetra DAX της Φρανκφούρτης, που έκλεισε με κέρδη 1,06% καταγράφοντας την καλύτερη συνεδρίαση της γερμανικής αγοράς των τελευταίων τριών εβδομάδων.\nΤα μεγαλύτερα κέρδη ανάμεσα στις εταιρείες του δείκτη σημείωσε η μετοχή της γερμανικής αυτοκινητοβιομηχανίας Volkswagen, που χθες έκανε άλμα 7,6%. Στον αντίποδα βρέθηκε η μετοχή του ομίλου λιανικής ενδυμάτων Η&Μ, η μετοχή του οποίου υποχώρησε κατά σχεδόν 3%, αφού νωρίτερα είχε ανακοινώσει πτώση των πωλήσεών του κατά 10% το τρίτο τρίμηνο. Ωθηση από την αισιοδοξία περί των εμβολίων πήρε και ο δείκτης CAC 40 του Παρισιού, ο οποίος έκλεισε με μικρά κέρδη, 0,37%.\nΣε ό,τι αφορά τη Wall Street, κινείτο επίσης ανοδικά εν αναμονή του νέου πακέτου στήριξης της αμερικανικής οικονομίας. Την ίδια στιγμή, άλλωστε, οι επενδυτές προσβλέπουν σε νέα χαλάρωση της νομισματικής πολιτικής στην τελευταία συνεδρίαση της Fed για το έτος που τελειώνει.\nΗ μετοχή του αμερικανικού κολοσσού Apple έδωσε τη μεγαλύτερη ώθηση στους τρεις σημαντικότερους δείκτες της Wall Street καθώς σημείωσε άνοδο 3,5%, στα υψηλότερα επίπεδα των τελευταίων τριών και πλέον μηνών. Είχε προηγηθεί ανακοίνωση της εταιρείας, στην οποία εξέφραζε την πρόθεση να αυξήσει την παραγωγή του iPhone κατά 30% μέσα στο πρώτο εξάμηνο του 2021. Γενικά οι μετοχές των εταιρειών υψηλής τεχνολογίας σημείωσαν άνοδο 0,9%.


Οδοντίατροι Βούλα Υπηρεσίες: Καθαρισμός δοντιών - Δες Κόστος και Αξιολογήσεις\nΚαθαρισμός δοντιών : Περιλαμβάνεται στο κόστος και φθορίωση. ΔΕΣ ΤΟ ΚΟΣΤΟΣ\nΟ Χατζηπορτοκάλης Βασίλειος είναι Χειρουργός Οδοντίατρος και Επιστημονικός Διευθυντής του οδοντιατρείου "Smile Makeover Private Dental Clinic" στη Νίκαια και στη Βούλα. Διαθέτει εξειδικευμένη εμπειρία στην αισθητική αποκατάσταση στόματος αλλά και στα εμφυτεύματα καθώς μετεκπαιδεύτηκε σε αυτά στο New York University of Dentistry. Αναλαμβάνει περιστατικά Οδοντικών που αφορούν εμφυτεύματα, εμφυτεύματα υαλουρονικού οξέος, όψεις πορσελάνης, ορθοδοντική Bonding, στεφάνες ολοκεραμικές, αναδιαμόρφωση δοντιών - ούλων, αόρατες αποκαταστάσεις, οδοντιατρικό lifting αντιγήρανσης, λεύκανση δοντιών, θεραπεία ουλίτιδας - περιοδοντίτιδας, προληπτική και ομοιοπαθητική οδοντιατρική.\nΚαθαρισμός δοντιών : Το κόστος είναι ενδεικτικό. Κατά την επίσκεψη ενδέχεται να διαφοροποιηθεί με βάση το περιστατικό. ΔΕΣ ΤΟ ΚΟΣΤΟΣ\nΚαθαρισμός δοντιών : Περιλαμβάνεται η φθορίωση,η αφαίρεση χρωστικών και η εκμάθηση στοματικής υγιεινής ΔΕΣ ΤΟ ΚΟΣΤΟΣ\nΚαθαρισμός δοντιών : Το κόστος εξαρτάται από το περιστατικό. ΔΕΣ ΤΟ ΚΟΣΤΟΣ\nΗ Οδοντίατρος Μαργώνη Ιωάννα είναι Οδοντίατρος και διατηρεί το ιδιωτικό της ιατρείο στη Βάρη. Είναι πτυχιούχος της Οδοντιατρικής Σχολής του Πανεπιστημίου Αθηνών. Μετά το πέρας των σπουδών της, έκανε το πρώτο μεταπτυχιακό της στο City Unity College πάνω στην Εμφυτευματολογία και Laser στην Οδοντιατρική. Ταυτόχρονα εργάστηκε για ένα χρόνο σε γνωστή οδοντιατρική κλινική στο Κολωνάκι αποκτώντας εμπειρία στα Εμφυτεύματα και στην Οστική και Ιστική Αναγέννηση με χρήση αυξητικών παραγόντων του αίματος μετά από φυγοκέντριση. Η έρευνα της με τίτλο “A Case-Study of Seven Dental Implants Placed in the Maxillary Sinus with Intentional Schneiderian Membrane Perforation” δημοσιεύτηκε στο επιστημονικό περιοδικό JIACD το 2014.,vol6.,No.1. Κατά το χρονικό διάστημα 2012-2017 μετέβη μόνιμα στην Αγγλία όπου εργάστηκε ως συνεργάτης Οδοντίατρος, αποκτώντας μεγάλη κλινική εμπειρία σε όλο το φάσμα της θεραπευτικής, επανορθωτικής και αισθητικής οδοντιατρικής ενηλίκων και παιδιών. Το 2013 απέκτησε πιστοποίηση για σύγχρονες μεθόδους εκτέλεσης Ενδοδοντικής Θεραπείας. Το 2016, έχοντας ολοκληρώσει πρόγραμμα μεταπτυχιακών σπουδών πλήρους φοίτησης, έλαβε τον τίτλο του Master Of Science in Conservative Dentistry (MSc Conservative Dentistry) από το διεθνώς διακεκριμένο Πανεπιστήμιο UCL Eastman Dental Institute του Λονδίνου, Αγγλία. Το μεταπτυχιακό της πρόγραμμα της έδωσε τη δυνατότητα εμβάθυνσης και εξειδίκευσης στα εμφυτεύματα και επιευμφυτευματικές αποκαταστάσεις, την προσθετική και αισθητική οδοντιατρική. Στη μεταπτυχιακή της διατριβή ασχολήθηκε με την εργαστηριακή ανάπτυξη μικροβίων σε υλικά επιεμφυτευματικών και κινητών αποκαταστάσεων και τρόπους αντιμετώπισης του. Η έρευνα της δημοσιεύτηκε από επιστημονικο περιοδικό IJP ΤΟ 2018. Μετά το πέρας των μεταπτυχιακών της σπουδών συνέχισε να εργάζεται ως συνεργάτης σε εξειδικευμένες ιδιωτικές Πολυκλινικές του κεντρικού Λονδίνου, όπως στo Chelsea, Bayswater και City του Λονδίνου καθώς και σε γνωστή αλυσίδα οδοντιατρείων της BUPA με ιδιαίτερο ενδιαφέρον στην Επανορθωτική αποκατάσταση σύνθετων περιστατικών όπως και στην αντιμετώπιση ασθενών με «οδοντιατρική φοβία». Το 2016 πήρε πιστοποίηση στην Αισθητική της πρόσθιας ζώνης σε κλινική της Harley street του Λονδίνου. Τέλος, παρακολουθεί πλήθος διεθνών και εγχώριων Συνεδρίων με στόχο τη διαρκή επιμόρφωση και την παροχή σύγχρονων υπηρεσιών υγείας.\nΗ ιατρός εξυπηρετεί και Σάββατα κατ' όπιν τηλεφωνικής επικοινωνίας.


Εντός Δεκεμβρίου «κληρώνει» για τα ναυπηγεία Σκαραμαγκά | ΘΡΙΑΣΙΟ\nΣάββατο, 25/09/2021 2:47 πμ\nΕντός Δεκεμβρίου «κληρώνει» για τα ναυπηγεία Σκαραμαγκά\nΤην ερχόμενη Παρασκευή η υποβολή προσφορών για το στρατιωτικό σκέλος, εντός των επομένων ημερών και για το εμπορικό\nΔυναμικά προχωρά η αποκρατικοποίηση των Ναυπηγείων Σκαραμαγκά. Την ερχόμενη Παρασκευή αναμένεται να γίνει η υποβολή των προσφορών για το τμήμα που αφορά στο στρατιωτικό σκέλος των Ελληνικών Ναυπηγείων ΑΕ (ΕΝΑΕ) για το οποίο η προκήρυξη του έγινε στις αρχές Οκτωβρίου. Παράλληλα εντός των επομένων ημερών πρόκειται να εκκινήσει ο διαγωνισμός που αφορά στο εμπορικό (πολιτικό) σκέλος των εγκαταστάσεων του Σκαραμαγκά, που έχει περιέλθει στην Εταιρεία Ακινήτων Δημοσίου (ΕΤΑΔ).\nΑναφορικά με το διαγωνισμό του εκκαθαριστή της ΕΝΑΕ, φαίνεται ότι την ερχόμενη Παρασκευή, οι ενδιαφερόμενοι παίκτες θα πρέπει να καταθέσουν τις προσφορές τους. Υψηλόβαθμα κυβερνητικά στελέχη σημείωναν ότι δεν πρόκειται να δοθεί πλέον άλλη παράταση και ότι στο τέλος της εβδομάδας οι πέντε ενδιαφερόμενοι θα πρέπει να ανοίξουν τα χαρτιά τους. Σημειώνεται ότι εκτός από τους δύο βασικούς ανταγωνιστές, Onex και North Star, σύμφωνα με πληροφορίες στο εικονικό δωμάτιο δεδομένων (VDR) που δημιούργησε ο εκκαθαριστής, πρόσβαση είχαν άλλες τρεις μικρότερες επιχειρήσεις της περιοχής.\nΘέμα ωρών ο δεύτερος διαγωνισμός για το εμπορικό σκέλος\nΑναφορικά με το διαγωνισμό που ετοιμάζει η ΕΤΑΔ για το δεύτερο ακίνητο των ναυπηγείων, όλα δείχνουν ότι θα προκηρυχθεί μέχρι το τέλος της εβδομάδας. Σήμερα μάλιστα αναμένεται να εγκριθούν από το διοικητικό συμβούλιο της ΕΤΑΔ τα τεύχη δημοπράτησης της έκτασης. Εφόσον εγκριθούν η προκήρυξη του διαγωνισμού θα είναι θέμα ημερών (αν όχι ωρών). Αξίζει να σημειωθεί ότι η σημερινή συνεδρίαση του Δ.Σ. της ΕΤΑΔ γίνεται εκτάκτως και έχει ως μοναδικό θέμα τα Ναυπηγεία Σκαραμαγκά.\nΒασικό περιουσιακό στοιχείο στο διαγωνισμό που προετοιμάζει η ΕΤΑΔ, είναι η δεξαμενή Νο 5 η οποία θεωρείται η μεγαλύτερη στη Μεσόγειο Θάλασσα. Έχει δυνατότητα φιλοξενίας σκαφών με εκτόπισμα μέχρι 500.000 τόνους. Ωστόσο καλά ενημερωμένες πηγές αναφέρουν ότι, οι ζημίες που φέρει το «στολίδι» των ναυπηγείων Σκαραμαγκά, μόνον για την επαναλειτουργία θα απαιτήσει 15 εκατ. ευρώ. Για να καταστεί μια σύγχρονη δεξαμενή, ικανή να φιλοξενήσει αεροπλανοφόρα…, όπως ανέφερε πρόσφατα ο Βουλευτής του Σύριζα Δημ. Βίτσας, θα απαιτήσει επενδύσεις ύψους άνω των 50 εκατ. ευρώ. Επιπλέον έχει βάθος (9 μέτρα) που πλέον θεωρείται ξεπερασμένο.\nΜιλώντας προχθές στην Βουλή ο αρμόδιος υπουργός Οικονομικών, Χρ. Σταϊκούρας, ευχήθηκε στο διαγωνισμό να μην υπάρξουν μόνον δύο προσφορές, αλλά περισσότερες. «Μακάρι να είναι πολλοί περισσότεροι και αυτός ήταν ο στόχος της παράτασης», είπε την περασμένη Δευτέρα, ο υπουργός Οικονομικών, αναφερόμενος στην παράταση που δόθηκε στο διαγωνισμό της 27ης Νοεμβρίου 2020.\nΣύμφωνα με τον κ. Σταϊκούρα, επιδίωξη είναι τα Ναυπηγεία Σκαραμαγκά να καταστούν επιχείρηση στρατηγικής σημασίας για τη χώρα μας. Επίσης ο υπουργός ευχήθηκε οι δύο πλειοδοτικοί διαγωνισμοί, δηλαδή της ΕΝΑΕ και της ΕΤΑΔ, να αναδείξουν στρατηγικό επενδυτή, που, αφενός, θα προβεί στην αναδιάρθρωση των ναυπηγείων και αφετέρου, θα δημιουργήσει την απαραίτητη παραγωγική δυναμικότητα για να υποστηρίξει εμπορικό και στρατιωτικό έργο.\nΠαράλληλα, με την ολοκλήρωση της διαδικασίας και την αναγγελία των πιστωτών, η Ευρωπαϊκή Ένωση θα κληθεί να αξιολογήσει ότι η ανάκτηση της κρατικής ενίσχυσης -για την οποία ήδη έχει επιβληθεί πρόστιμο- έχει υλοποιηθεί. Έτσι η χώρα θα σταματήσει να υφίσταται πρόστιμο που επέβαλε το Ευρωπαϊκό Δικαστήριο ύψους άνω των 7 εκατ. ευρώ ανά εξάμηνο για όσο καθυστερεί η ανάκτηση της κρατικής ενίσχυσης στην ΕΝΑΕ.


Αστρονομικά νέα 2020 :: Astrotheory\nΑστρονομικά νέα 2020\nΤΑ ΤΕΛΕΥΤΑΙΑ ΝΕΑ ΚΑΘΕ ΜΗΝΑ\nΤΑ ΑΣΤΡΟΝΟΜΙΚΑ ΝΕΑ ΤΩΝ ΠΡΟΗΓΟΥΜΕΝΩΝ ΕΤΩΝ ΥΠΑΡΧΟΥΝ ΣΤΗΝ ΕΝΟΤΗΤΑ <ΠΕΡΙΣΣΟΤΕΡΑ>\nΠαραγωγή μαύρων τρυπών\nΈνα σύγχρονο πρόβλημα της αστρονομίας είναι οι μαύρες τρύπες μεσαίου μεγέθους. Τις γνωρίζουμε από τις συγχωνεύσεις τους, που ανιχνεύουμε μέσω βαρυτικών κυμάτων. Έχουν γύρω στις 50 ηλιακές μάζες, περισσότερο από ότι θα μπορούσε να έχει μια μαύρη τρύπα που δημιουργήθηκε από κατάρρευση αστρικού πυρήνα, και πολύ λιγότερη μάζα από τις κεντρικές μαύρες τρύπες των γαλαξιών.\nΜια νέα θεωρία υποστηρίζει ότι προέρχονται από συγχωνεύσεις αστρικών μαύρων τρυπών, που συμβαίνουν στους δίσκους συσσώρευσης των μεγάλων κεντρικών μαύρων τρυπών των γαλαξιών. Το πυκνό αστρικό περιβάλλον και οι παλιρροϊκές δυνάμεις ενός τέτοιου δίσκου δικαιολογούν την συγχώνευση μαύρων τρυπών.\nΠράγματι, στην κεντρική περιοχή του Γαλαξία μας παρατηρούμε νεαρά αστρικά σμήνη μεγάλης μάζας, που είναι απαραίτητα για τον σχηματισμό αστεριών μεγάλης μάζας (προγεννήτορες των αστρικών μαύρων τρυπών).\nΈνα άλλο περιβάλλον που αναμένουμε να βρούμε μαύρες τρύπες μεσαίας μάζας είναι τα σφαιρωτά σμήνη.\nΘα πρέπει να συνδεθούν οι ανακαλύψεις βαρυτικών κυμάτων με τις κεντρικές γαλαξιακές περιοχές ώστε να έχει βάση η παραπάνω θεωρία.\nΟι σούπερ εκλάμψεις (Superflares)\nΜια μελέτη της αναλογίας ισοτόπων (Λίθιο -7 με Λίθιο-6) σε μετεωρίτες μας δείχνει την διατάραξη της αναλογίας στο πρώιμο ηλιακό μας σύστημα. Τότε οι πρώτο- πλανήτες βίωσαν τις συνέπειες από τις σούπερ ηλιακές εκλάμψεις.\nΗ ένωση 2 λευκών νάνων\nΑυτός ο λευκός νάνος συντήκει τον άνθρακα και το οξυγόνο σε βαρύτερα στοιχεία και θα εκραγεί ως SN Ic (κατάρρευση αστρικού πυρήνα χωρίς υδρογόνο και ήλιον στο φάσμα της έκρηξης. Σε αυτόν τον <υπέρβαρο> λευκό νάνο η σύντηξη θα γίνεται στο εξωτερικό τμήμα του, γύρω από τον πυρήνα εκφυλισμένης ύλης. Σιγά- σιγά αυτή η εξωτερική περιοχή θα κερδίζει έδαφος προς τα μέσα, με την δημιουργία όλο και βαρύτερων στοιχείων. Τελικά θα σχηματιστεί ένας πυρήνας σιδήρου- νικελίου, όπως στα αστέρια μεγάλης μάζας, με αποτέλεσμα την έκρηξη σουπερνόβα.\nΒρέθηκε το αστρικό πτώμα της SN 1987A?\nΣτις 24 Φεβρουαρίου 1987 ανιχνεύσαμε στο μεγάλη νέφος του Μαγγελάνου μια σουπερνόβα αστρικής κατάρρευσης. Οι αστρονόμοι υπολογίζουν ότι από το αστέρι της έκρηξης απέμεινε ένας αστέρας νετρονίων. Με το τηλεσκόπιο ALMA ανιχνεύτηκε μια θερμή περιοχή στο μέρος όπου έγινε η έκρηξη. Εκεί υπάρχει πολύ σκόνη και αέριο, κάτι φυσικό μετά την έκρηξη σουπερνόβα. Η συγκεκριμένη περιοχή μπορεί να θερμαίνεται από το αστέρι νετρονίων που ψάχνουμε. Για να δούμε άμεσα το αστέρι νετρονίων, δηλαδή η ακτινοβολία που εκπέμπει να περάσει το πυκνό κέλυφος από σκόνη και αέριο που έχει γύρω του, θα περάσουν πολλά χρόνια ακόμη.\nΜεγάλοι πλανήτες και πρωτοπλανητικοί δίσκοι\nΈνα πολύ σημαντικό νετρίνο\nΓενικά έχουμε ανιχνεύσει πολύ λίγα νετρίνα. Η σχεδόν ανύπαρκτη αλληλεπίδραση των νετρίνων με την ύλη (κάθε δευτερόλεπτο περνάνε 60 δις ηλιακά νετρίνα μέσα από ένα μόνο νύχι μας) έχει το αρνητικό της δύσκολης ανίχνευσης, αλλά το θετικό ότι μπορούν να βρεθούν στην Γη από την άκρη του σύμπαντος, διανύοντας ανενόχλητα δις έτη φωτός.\nΤο κοσμικό νετρίνο IC 170922 που ανιχνεύτηκε στο IceCube στην Ανταρκτική, προέρχεται από ένα Blazar που το φως του κάνει 4 δις έτη να φτάσει σε εμάς. Οι Blazar είναι ενεργοί γαλαξιακοί πυρήνες, που έχουν τον ένα πίδακα ακριβώς ευθυγραμμισμένο με την Γη. Οι 2 πίδακες στους ενεργούς γαλαξιακούς πυρήνες δημιουργούνται από υλικό που διαφεύγει με σχετικιστική ταχύτητα κάθετα από τον δίσκο συσσώρευσης της κεντρικής γαλαξιακής μαύρης τρύπας. Οι πίδακες συνήθως περιέχουν συμπυκνώματα, που δείχνει ότι δεν έχουν ομαλή ροή ύλης. Τα νετρίνα δημιουργούνται από αλληλεπιδράσεις πρωτονίων μεγάλης ενέργειας ή σύγκρουση πρωτονίων με φωτόνια. Έτσι τώρα γνωρίζουμε ότι οι πίδακες των ενεργών γαλαξιακών πυρήνων περιέχουν και πρωτόνια υψηλής ενέργειας.\nΤα τηλεσκόπια ακτίνων γ ανίχνευσαν το Blazar TX 0506+056 ως πηγή του νετρίνο, επειδή μέτρησαν μια έκρηξη στις ακτίνες γ από αυτό σχεδόν ταυτόχρονα με την ανίχνευση του νετρίνο. Οι ανιχνευτές του Ice Cube δίνουν την περιοχή της πηγής με ακρίβεια μίας μοίρας στον ουρανό. Από τα αρχεία του IceCube βρέθηκαν άλλα 13+-5 νετρίνα παλαιότερων ανιχνεύσεων που συνδέονται με το παραπάνω Blazar, αλλά χωρίς να υπάρχει παρατήρηση ανάλογων εκρήξεων ακτίνων γ. Άρα αυτά πρέπει να εκλύθηκαν σε φάση ηρεμίας του πίδακα. Ακόμη, το τηλεσκόπιο ακτίνων γ Fermi παρατηρεί πάνω από 2500 Blazar, και από κανένα δεν έχει ανιχνευτεί νετρίνο. Μήπως πρόκειται για ένα πολύ ιδιαίτερο Blazar ?\nΤην λύση έδωσαν οι παρατηρήσεις στα ραδιοκύματα. Οι πίδακες εκτός από σκληρή ακτινοβολία εκπέμπουν και σχετικιστικά ραδιοκύματα. Εκεί φάνηκε ότι το Blazar έχει 2 πυρήνες (μάλλον 2 κεντρικές μαύρες τρύπες με 4 συνολικά πίδακες) με αποτέλεσμα το υλικό από 2 πίδακες να συγκρούεται. Κατά την σύγκρουση δημιουργούνται νετρίνα. Η γωνία των 2 πιδάκων αλλάζει λόγω περιστροφής τους με τις μαύρες τρύπες γύρω από το κοινό κέντρο βάρους του συστήματος. Έτσι η ευθυγράμμιση με την Γη δεν είναι συνεχής, με αποτέλεσμα να μην μας έρχονται συχνότερα νετρίνα από εκεί. Αυτό είναι και το πιο πιθανό σενάριο. Εναλλακτικά, μπορεί να υπάρχει μόνο 1 μαύρη τρύπα και η παλιρροϊκές δυνάμεις του δίσκου προσαύξησης στην μαύρη τρύπα να δημιουργούν την ταλάντωση του πίδακα.\nΑυτή η ανακάλυψη αποτελεί ένα ακόμη δείγμα των δυνατοτήτων της multimedia astronomy, δηλαδή του συνδυασμού παρατηρήσεων στο ηλεκτρομαγνητικό φάσμα και πέρα από αυτό.\nΠλέον έχουμε και την δεύτερη ανακάλυψη, στα βαρυτικά κύματα, συγχώνευσης 2 αστέρων νετρονίων.\n(GW 190425). Αυτή η συγχώνευση έγινε πολύ πιο μακριά στο σύμπαν και υπάρχει μεγάλη ασάφεια για την απόσταση και την περιοχή της, κάτι που έκανε αδύνατη την παρατήρηση στο ηλεκτρομαγνητικό φάσμα. Ένα ιδιαίτερο χαρακτηριστικό της είναι η μεγάλη συνολικά μάζα των 2 αστέρων νετρονίων, περίπου 3,5 ηλιακές μάζες.Ακόμα και στην ανακοίνωση οι επιστήμονες αναφέρουν <συγχώνευση 2 υπέρπυκνων αντικειμένων> και όχι 2 αστέρων νετρονίων. Υπάρχουν διάφορα σενάρια για τους διπλούς αστέρες νετρονίων μεγάλης μάζας. Μπορεί να δημιουργήθηκαν μέσω ανταλλαγής συνοδού, δηλαδή σε πυκνό αστρικό περιβάλλον όπως ένα σφαιρωτό σμήνος να πλησίασε ένας αστέρας νετρονίων ένα διπλό σύστημα από έναν αστέρα νετρονίων και ένα κανονικό αστέρι και να άλλαξε θέση με το κανονικό αστέρι.\nΑυτό που γνωρίζουμε τώρα είναι ότι τέτοια συμβάντα δεν είναι και πολύ σπάνια.\nΕλπίζουμε στο μέλλον να έχουμε μεγάλο δείγμα τέτοιων γεγονότων, ώστε σε συνδυασμό με τις παρατηρήσεις στο ηλεκτρομαγνητικό φάσμα και τα νετρίνα να έχουμε τα δεδομένα που αναζητάμε.\nΣχετικά με την πρώτη ανακάλυψη συγχώνευσης αστέρων νετρονίων, επιβεβαιώθηκε η εκπομπή του Στροντίου 26 από αυτό το γεγονός. Έτσι είναι πλέον σίγουρο ότι η συγχώνευση 2 αστέρων νετρονίων δημιουργεί μέσω της γρήγορης απορρόφησης νετρονίων (rapid neutron capture progress) πολλά από τα βαρύτερα στοιχεία του σύμπαντος.\nΝεογέννητο διπλό αστέρι\nΤο ALMA έκανε πάλι το θαύμα του. Μας παρουσίασε μια εικόνα από ένα νεογέννητο ζευγάρι αστεριών στο σκοτεινό νεφέλωμα Barnard 59, το BHB2007. Παρατηρούμε δυο λαμπρούς δίσκους, που δεν είναι μόνο τα 2 αστέρια αλλά και οι περιαστρικοί δίσκοι τους από σκόνη και αέριο, περιοχές δημιουργίας πλανητών. Η μεταξύ τους απόσταση είναι στις 28 αστρονομικές μονάδες. Γύρω από τα 2 αστέρια εξελίσσεται ένα κοινός περιαστρικός δίσκος με υλικό που θα απορροφηθεί από τα 2 αστέρια. Με αυτόν τον τρόπο τα 2 αστέρια θα αποκτήσουν μεγαλύτερες μάζες σε δεύτερο χρόνο. Φυσικά θα επηρεαστεί και η δημιουργία πλανητών από το <ρεύμα> ύλης προς τα 2 αστέρια.\nΈνας κομήτης από πολύ μακριά\nΟι κομήτες αποτελούν δείγματα της αρχικής χημικής σύστασης ενός πλανητικού συστήματος.\nΟ κομήτης 2I/Borisov είναι ο πρώτος που πιστοποιήθηκε φασματοσκοπικά ότι προέρχεται έξω από το ηλιακό σύστημα, δηλαδή από ένα άλλο πλανητικό σύστημα (Hubble Space Telescope, παρατηρήσεις από 11 Δεκεμβρίου 2019 ως 13 Ιανουαρίου 2020).\nΗ μεγάλη διαφορά στη σύστασή του σε σχέση με τους κομήτες του ηλιακού μας συστήματος είναι η αυξημένη αναλογία του μονοξειδίου του Άνθρακα, 50% περισσότερο από ότι στους δικούς μας κομήτες.\nΣτο ηλιακό μας σύστημα το μονοξείδιο του Άνθρακα (σε μορφή πάγου), ως πολύ πτητικό αέριο, εξαχνίζεται από τους κομήτες σε απόσταση 18 δις χιλιομέτρων από τον ήλιο (από τον ηλιακό άνεμο). Το νερό διατηρείται σε μορφή πάγου στους κομήτες μέχρι που να πλησιάσουν τον ήλιο σε απόσταση 350 εκατομμύρια χιλιόμετρα (ως τη ζώνη των αστεροειδών), έτσι οι ουρές των κομητών που θαυμάζουμε αποτελούνται κυρίως από νερό.\nΤα επίπεδα του μονοξειδίου του Άνθρακα έμειναν σταθερά όσο ο κομήτης πλησίαζε τον ήλιο, κάτι που δείχνει μεγάλο απόθεμα αυτού του είδους πάγου στο εσωτερικό του κομήτη. Οι αστρονόμοι πιστεύουν ότι αυτός ο κομήτης δημιουργήθηκε σε πιο ψυχρό περιβάλλον από τους δικούς μας, κάτι που του επέτρεψε να διατηρήσει τόσο πάγο μονοξειδίου του Άνθρακα. Τέτοιες συνθήκες υπάρχουν σε κόκκινους νάνους, τα αστέρια μικρής μάζας που κυριαρχούν ως πλήθος στον Γαλαξία μας. Σε αυτά τα αστέρια με επιφανειακή θερμοκρασία γύρω στους 3500 Κ ο αστρικός άνεμος είναι πολύ εξασθενημένος, και η θερμοκρασία ελαττώνεται σχεδόν σε τιμές μεσοαστρικής ύλης μετά από μερικές εκατοντάδες εκατομμύρια χιλιόμετρα. Η παρουσία μεγάλης ποσότητας Άνθρακα και Οξυγόνου δείχνει ενισχυμένη μεταλλικότητα, όπως αυτή της αστρικής γειτονιάς μας.\nΜία μετανάστευση μεγάλης μάζας πλανήτη προς το εσωτερικό του πλανητικού συστήματος, όπως συμβαίνει με τους αεριώδεις γίγαντες που έχουμε εντοπίσει σε κοντινές τροχιές γύρω από κόκκινους νάνους, μπορεί να εκτοξεύσει έναν κομήτη έξω από το σύστημα. Η βαρυτική επίδραση του κόκκινου νάνου είναι πολύ μικρότερη, άρα και η ταχύτητα διαφυγής ενός κομήτη από το πλανητικό του σύστημα.\nΜια Ροζέτα γύρω από την κεντρική μαύρη τρύπα του Γαλαξία μας\nΗ θεωρία της σχετικότητας του Αϊνστάιν προβλέπει την τροχιά σχήματος Ροζέτας ενός αστεριού γύρω από μια μαύρη τρύπα μεγάλης μάζας. Αυτό παρατηρήθηκε με το VLA, στην τροχιά του αστεριού 2S γύρω από την κεντρική μαύρη τρύπα (4 εκατομμυρίων ηλιακών μαζών) του Γαλαξία μας.\nΤα αστέρι πλησιάζει τη μαύρη τρύπα στα 20 δις χιλιόμετρα σε μια τροχιά σχήματος Ροζέτας, με την εντυπωσιακή ταχύτητα του 3% της ταχύτητας του φωτός. Οι παρατηρήσεις τα τελευταία 25 έτη μας επέτρεψαν να δούμε την ολοκλήρωση μιας τροχιάς του με διάρκεια 16 ετών.\nΣτην Νευτώνεια φυσική η τροχιά θα έπρεπε να είναι πολύ εκκεντρική, αλλά να μην δημιουργεί σχήμα Ροζέτας, όπως συμβαίνει και στην τροχιά του Ερμή γύρω από τον Ήλιο.\nΤο S2 είναι ένα από τα πιο κοντινά αστέρια στην κεντρική μαύρη τρύπα του Γαλαξία μας που παρατηρήθηκαν ποτέ. Το γεγονός ότι εδώ και δεκαετίες έχουμε δεδομένα παρατηρήσεων υψηλής ανάλυσης και ποιότητας μας επιτρέπει να παρακολουθούμε εξελίξεις φαινομένων σχετικά μεγάλης (για τα ανθρώπινα δεδομένα) διάρκειας.\nΑστρικά συμπλέγματα σε τεράστιο σπειροειδή γαλαξία\nΣε απόσταση 190 εκατομμύρια έτη φωτός βρίσκεται ο τεράστιος σπειροειδής γαλαξίας UGC 11973. Η ακτίνα του είναι 228,000 έτη φωτός και η συνολική μάζα του 94 δις ηλιακές, με απόλυτη λαμπρότητα -22.0 mag.\nΣε αυτόν τον γαλαξία παρατηρούμε έντονη δραστηριότητα αστρογέννησης. Οι παρατηρήσεις της ομάδας του Alexander S. Gusev, Lomonosov Moscow State University, Russia, επικεντρώθηκαν σε 13 μεγάλα αστρικά συμπλέγματα (υπέρ- σμήνη). Οι μάζα του μεγαλύτερου (σύμπλεγμα Νο 1502), είναι 1,6 εκατομμύρια ηλιακές. Αυτό το σύμπλεγμα βρίσκεται μέσα σε αέριο θερμοκρασίας 5000Κ, κάτι τυπικό για περιοχή μοριακού αερίου με έντονη αστρογέννηση. Έχουν νεαρές ηλικίες, από 300 εκατομμύρια έτη ως μόλις 2 εκατομμύρια έτη.\nΌταν συγχωνεύονται 2 σπειροειδείς γαλαξίες και ο μικρότερος έχει περισσότερη μάζα από το 1/4 της μάζας του μεγαλύτερου, τότε ο δίσκος του μεγαλύτερου καταρρέει και δημιουργείται ένας ελλειπτικός γαλαξίας. Αυτό θα συμβεί όταν ενωθούμε με τον γαλαξία της Ανδρομέδας. Γενικά οι ελλειπτικοί γαλαξίες έχουν μεγαλύτερη μάζα από τους σπειροειδείς. Αν όμως ένας σπειροειδής γαλαξίας συσσωρεύσει μάζα (διαγαλαξιακό αέριο) ή μικρής μάζας (νάνους) γαλαξίες δεν εισέρχεται απότομα σε αυτόν τόση μάζα, ώστε να καταρρεύσει ο δίσκος. Έτσι παραμένει σπειροειδής, και μπορεί να φτάσει σε πολύ μεγάλη μάζα. Συνήθως αυτή η εξέλιξη συμβαίνει σε γαλαξίες σχετικά απομονωμένους, που δεν βρίσκονται στις εσωτερικές περιοχές ενός πυκνού σμήνους ώστε να αλληλεπιδράσουν βαρυτικά με άλλους μεγάλης μάζας γαλαξίες. Αυξάνουν την μάζα τους συσσωρεύοντας σταδιακά τους νάνους γαλαξίες- δορυφόρους τους.\nΤα μεγάλα αστρικά συμπλέγματα θα εξελιχτούν σε σφαιρωτά σμήνη και αποτελούν πεδία δημιουργίας αστεριών πολύ μεγάλης μάζας.\nΤο Νέον και οι σουπερνόβα\nΤα αστέρια με 8- 10 ηλιακές μάζες εξελίσσονται σε εκρήξεις σουπερνόβα αστρικής κατάρρευσης (CC SN, core- collaps supernovae). Είναι τα αστέρια με την μικρότερη μάζα που δεν εξελίσσονται σε λευκούς νάνους. Μια έρευνα έδειξε ότι το Μαγνήσιο και το Νέον έχουν μεγάλη σημασία στην κατάρρευση του πυρήνα ενός αστεριού αυτής της μάζας.\nΟ πυρήνας του, στα τελευταία στάδια της αστρικής εξέλιξης, θα περιέχει Οξυγόνο- Μαγνήσιο και Νέον. Τα ηλεκτρόνια σε αυτόν τον πυρήνα είναι κυρίως εκφυλισμένα, που σημαίνει ότι μπορούν να ασκήσουν αρκετή πίεση ώστε να μην καταρρεύσει βαρυτικά το αστέρι. Το αστέρι δεν αναπτύσσει αρκετή θερμοκρασία και πίεση στον πυρήνα ώστε να συνεχίσει η μεταστοιχείωση ως την ομάδα του Σιδήρου. Οι λευκοί νάνοι μεγάλης μάζας, κοντά στο όριο Chandrasekhar, αποτελούνται βασικά από αυτά τα παραπάνω 3 στοιχεία. Όταν η μάζα του πυρήνα φτάσει κοντά στο όριο Chandrasekhar (1,38 ηλιακές μάζες, που αντιστοιχεί στην μέγιστη μάζα ύλης εκφυλισμένων ηλεκτρονίων) συμβαίνει το φαινόμενο δέσμευσης ηλεκτρονίων (αυθαίρετος ορισμός) από τους πυρήνες Μαγνησίου και Νέον (electron capture). Αυτό έχει ως αποτέλεσμα την ελάττωση του πλήθους των ηλεκτρονίων, και δεν ασκείται πια αρκετή πίεση ώστε να συγκρατηθεί η βαρυτική κατάρρευση.\nΗ πίεση και η πυκνότητα του αστρικού πυρήνα αυξάνονται. Η δέσμευση ηλεκτρονίων απελευθερώνει θερμότητα και το Οξυγόνο στον πυρήνα κινεί την περαιτέρω μεταστοιχείωση σε στοιχεία της ομάδας του Σιδήρου. Η μεγάλη θερμοκρασία επιτρέπει στα πρωτόνια να διαφύγουν από τους ατομικούς πυρήνες. Τότε τα ηλεκτρόνια δεσμεύονται ακόμα πιο εύκολα στα ελεύθερα πρωτόνια και στα στοιχεία της ομάδας του Σιδήρου. Η μεγάλη πίεση που αναπτύχθηκε στον πυρήνα αρκεί για να συμβεί η έκρηξη σουπερνόβα.\nΑν ένα αστέρι έχει αναπτύξει ισχυρό αστρικό άνεμο μπορεί, ακόμα και αν έχει 8- 10 ηλιακές μάζες στην αρχική του εμφάνιση στην κύρια ακολουθία, να απολέσει αρκετή μάζα ώστε τελικά να εξελιχτεί σε λευκό νάνο.\nΟ ήλιος μας χαλαρώνει\nΕίναι γνωστό ότι ο ήλιος μας παρουσιάζει παρατεταμένα ελάχιστα δραστηριότητας, ένα από τα οποία ζούμε τα τελευταία χρόνια.\nΤώρα οι επιστήμονες κατέληξαν στο συμπέρασμα ότι για τα τελευταία 9000 έτη η διασπορά της αναλογίας του ραδιενεργού άνθρακα και βηριλλίου στους κορμούς των δέντρων και στον πάγο μας δείχνουν την ελαττωμένη δραστηριότητα του ηλίου τουλάχιστον σε αυτή την περίοδο. Δεν μπορούμε να έχουμε στοιχεία για μεγαλύτερη χρονική περίοδο.\nΑν συγκρίνουμε την ηλιακή δραστηριότητα με αυτή αστεριών όμοιων με τον ήλιο μας, θα δούμε ότι τα άλλα αστέρια παρουσιάζουν πολύ πιο έντονη δραστηριότητα. Το δείγμα μας αποτελείται από 369 αστέρια περίπου ίδιας ηλικίας, τύπου, μεταλλικότητας και περιόδου περιστροφής. Η τελευταία είναι μια πολύ σημαντική παράμετρος στην αστρική δραστηριότητα, επειδή η ταχεία περιστροφή ενισχύει το μαγνητικό πεδίο μέσω του μηχανισμού του δυναμό. Το μαγνητικό πεδίο δημιουργεί την αστρική δραστηριότητα (κηλίδες, εκλάμψεις, κλπ).\nΠάντως στα περισσότερα όμοια με τον ήλιο αστέρια δεν μετρήθηκε δραστηριότητα. Αυτό μπορεί να σημαίνει ότι τα περισσότερα από αυτά τα αστέρια (συνολικά 20.000) έχουν ακόμα πιο μικρή δραστηριότητα ή ότι δεν επαρκεί η ανάλυση αυτών των αστεριών (όλα από τα δεδομένα του διαστημικού τηλεσκοπίου Kepler) για να παρατηρήσουμε την δραστηριότητά τους.\nΚοινό κέλυφος και πλανητικό νεφέλωμα\nΤο ALMA για άλλη μια φορά μας έδωσε μια εντυπωσιακή εικόνα. Το αστέρι HD 101584 στον Κένταυρο είναι ένας ερυθρός γίγαντας που <κατάπιε> τον συνοδό του. Σε αυτό το στενό διπλό αστρικό σύστημα το μεγαλύτερης μάζας αστέρι εξελίχτηκε σε ερυθρό γίγαντα, με αποτέλεσμα τα εξωτερικά του στρώματα να φτάσουν τον συνοδό αστέρα του. Λόγω της τριβής η τροχιά του μικρότερου σε μάζα συνοδού γύρω από το κοινό κέντρο μάζας (που βρίσκεται μέσα στην εκτεταμένη ατμόσφαιρα του ερυθρού γίγαντα) έγινε πιο στενή. Έτσι ο συνοδός πλησίασε τον πυρήνα του γίγαντα, με αποτέλεσμα αυτός να χάσει τα εξωτερικά του στρώματα αρκετά γρήγορα. Αυτή η φάση αστρικής εξέλιξης ενός διπλού συστήματος ονομάζεται κοινό αστρικό κέλυφος (common envelope). Ο πυρήνας του έγινε ένας λευκός νάνος και γύρω του αναπτύχθηκε ένα εντυπωσιακό ασύμμετρο πλανητικό νεφέλωμα. Αν ο λευκός νάνος απορροφήσει αρκετή μάζα από τον συνοδό του θα εξελιχτεί σε SN Ia.\nΟι αστρονόμοι πιστεύουν ότι πίσω από κάθε εντυπωσιακό και με πολύπλοκες δομές πλανητικό νεφέλωμα κρύβεται η επίδραση ενός συνοδού στο κύριο αστέρι, κάτι που επιβεβαιώνει η παραπάνω ανακάλυψη.\nΗ παλαιότερη σκόνη\nΤο 1969 έπεσαν στην Αυστραλία τα κομμάτια ενός σώματος που ονομάστηκαν μετεωρίτες Murchison. Μια σύγχρονη έρευνα σε κόκκους σκόνης που υπήρχαν μέσα στους μετεωρίτες μας έδειξε ότι οι παλαιότεροι έχουν ηλικία 5,5 δις έτη, ένα δις έτη μεγαλύτερη από την ηλικία του ηλιακού μας συστήματος (presolar grains). Αυτοί οι κόκκοι (από SiC) δημιουργήθηκαν από παλαιότερη αστρική γενιά που εμπλούτισε το νεφέλωμα που δημιούργησε τον ήλιο μας. Η επίδραση από την κοσμική ακτινοβολία εμπλούτισε τους κόκκους σε Νέον. Όσο μεγαλύτερη είναι η αναλογία σε Νέον, τόσο μεγαλύτερη είναι η ηλικία τους. Οι μεγάλοι κόκκοι (οι κόκκοι σκόνης αναπτύσσονται σε μέγεθος όταν το επιτρέπουν οι συνθήκες) έχουν ηλικία 200 εκατομμύρια χρόνια παλαιότερη από τον ήλιο μας, ενώ οι μικρού μεγέθους είναι οι παλαιότεροι. Οι μικρού μεγέθους και μεγάλης ηλικίας κόκκοι είναι πιθανόν να είχαν μεγαλύτερο μέγεθος, αλλά οι συνθήκες όπως η έκθεση στην κοσμική ακτινοβολία ή στην μεγάλη θερμοκρασία του περιαστρικού δίσκου του νεογέννητου ηλίου να αφαίρεσε τα εξωτερικά τους στρώματα.\nΤα πιο γρήγορα αστέρια\nΥπάρχει μια κατηγορία αστεριών που κινούνται με πολύ μεγάλη ταχύτητα στον Γαλαξία μας. Ενώ ο ήλιος μας και τα γειτονικά του αστέρια <τρέχουν> με περίπου 200 km/s στη σπείρα τους γύρω από τον Γαλαξία (με μικρή διασπορά ταχυτήτων, μερικές δεκάδες χιλιόμετρα το δευτερόλεπτο), αυτά τα αστέρια κινούνται ακόμα και κάθετα στο γαλαξιακό επίπεδο με ταχύτητες μεγαλύτερες από την ταχύτητα διαφυγής του Γαλαξία (500 km/s). Το LP40-356 κινείται με 850 km/s και θα διαφύγει από τον Γαλαξία μας.\nΠρόκειται για ένα ιδιαίτερο είδος λευκού νάνου, με 18% της ηλιακής λαμπρότητας και επιφανειακή θερμοκρασία 8900 Κ. Υπολογίζουμε ότι πέρασε πριν από 5 εκατομμύρια έτη και σε απόσταση 20000 ετών φωτός το γαλαξιακό επίπεδο. Η μικρή θερμοκρασία του δείχνει σχετικά μεγάλη ηλικία.\nΗ ώθηση στο παραπάνω αστέρι δόθηκε με μια έκρηξη SN Iax. Αντίθετα με ότι συμβαίνει στις SN Ia, σε αυτές δεν διαλύεται ο λευκός νάνος. Όπως σε όλες τις σουπερνόβα, η έκρηξη είναι ασύμμετρη με αποτέλεσμα το αστρικό απομεινάρι να δέχεται μια ισχυρή ώθηση. Αυτό συμβαίνει και με τους αστέρες νετρονίων στις σουπερνόβα κατάρρευσης αστρικού πυρήνα. Το φάσμα του δείχνει οξυγόνο και νέον στην ατμόσφαιρα.\nΟι SN Iax είναι μια κατηγορία σπάνιων σουπερνόβα θερμοπυρηνικής έκρηξης λευκού νάνου, με μικρότερη λαμπρότητα από τις SN Ia. Η μικρή τους ισχύς, που δεν αρκεί ώστε να εκραγεί όλος ο λευκός νάνος, προέρχεται από την κατάκαυση (deflagration, δηλαδή έκρηξη με υποηχητική ταχύτητα) σε έναν λευκό νάνο άνθρακα- οξυγόνου. Συμβαίνει μέσω συσσώρευσης ηλίου από συνοδό, με αποτέλεσμα την υπέρβαση του ορίου Chandrasekhar στον λευκό νάνο. Ο συνοδός πρέπει να είναι αστέρι ηλίου, δηλαδή να έχει απολέσει το εξωτερικό του στρώμα από υδρογόνο.\nΌμως το πιο γρήγορο αστέρι στον Γαλαξία μας είναι το S 62, με 2,2 ηλιακές μάζες. Αυτό είναι βαρυτικά δεσμευμένο στην κεντρική μαύρη τρύπα του Γαλαξία. Περιφέρεται γύρω από αυτήν σε πολύ έκκεντρη τροχιά με ταχύτητα στο <περίτρυπο> που φτάνει το 10% της ταχύτητας του φωτός. Κανονικά δεν θα έπρεπε να υπήρχε αστέρι κυρίας ακολουθίας με τροχιά τόσο κοντά στην μαύρη τρύπα που να την πλησιάζει στις 16 αστρονομικές μονάδες, δηλαδή στην απόσταση Ουρανού- ηλίου!. Ίσως πρόκειται για αστέρι από διπλά σύστημα, που ο συνοδός να χάθηκε στην μαύρη τρύπα και το S62 να απόκτησε ώθηση του το κρατάει σε αυτή την τροχιά.\nΟι ηλιακές εκλάμψεις γίνονται αντιληπτές από τα ηλιακά τηλεσκόπια και την έντονη δραστηριότητα του πολικού σέλας. Δημιουργούνται όταν ένα τοπικό μαγνητικό πεδίο, όπως μια ομάδα κηλίδων, στον ήλιο <βραχυκυκλώνει>. Τότε το τοπικό μαγνητικό πεδίο ανασυντίθεται (magnetic reconnection) με χαμηλότερη ενεργειακή κατάσταση (πιο απλή δομή του μαγνητικού πεδίου). Η ενέργεια που απελευθερώνεται, σε μορφή ηλεκτρομαγνητικής ακτινοβολίας, θερμαίνει και εκτοξεύει πλάσμα από την επιφάνεια του ηλίου στο διάστημα (coronal mass ejection, στεμματική εκπομπή μάζας). Κάθε 100 περίπου χρόνια αναμένουμε μια πολύ ισχυρή έκλαμψη.\nΌμως σε άλλα αστέρια έχουμε παρατηρήσει υπερεκλάψεις (Superflares). Ενώ οι κανονικές εκλάμψεις αυξάνουν την αστρική λαμπρότητα κατά 0,1 ως 30% και έχουν διάρκεια 1- 12 ώρες, έχουν παρατηρηθεί υπερεκλάψεις που αυξάνουν την αστρική λαμπρότητα από 1 ως και 7 mag (600 φορές την αστρική λαμπρότητα) και διάρκεια 10 ως 100 ημέρες!\nΣτα αστέρια που παρουσίασαν υπερεκλάψεις παρατηρήσαμε τεράστιες κηλίδες, 100 φορές μεγαλύτερες από αυτές στον ήλιο μας. Αυτά τα αστέρια έχουν πολύ ενισχυμένο μαγνητικό πεδίο. Σε μερικά, όπως στα νεαρά αστέρια, αυτό οφείλεται στην γρήγορη περιστροφή τους, που ενισχύει τον μηχανισμό του δυναμό. Υπάρχουν ενδείξεις στην Γη ότι και ο ήλιος μας στην νεαρή του ηλικία παρουσίασε συχνά υπερεκλάμψεις.\nΤο πρόβλημα είναι ότι τις παρατηρούμε και σε αστέρια μεγάλης ηλικίας και αργής περιστροφής (σαν τον ήλιο μας). Η ανάλυση των δεδομένων του διαστημικού τηλεσκοπίου Kepler επέτρεψε στους αστρονόμους να αναγνωρίσουν 1547 υπερεκλάμψεις σε 279 αστέρια. Τι κάνει αυτά τα αστέρια να παρουσιάσουν υπερεκλάψεις?\nΜία θεωρία υποστηρίζει ότι τα αστέρια που παρουσιάζουν συχνά υπερεκλάψεις έχουν γιγάντιους αεριώδεις πλανήτες σε πολύ κοντινές τροχιές. Πλανήτες σαν τον Δία περιέχουν μεταλλικό υδρογόνο, που είναι καλός αγωγός του ρεύματος. Έτσι έχουν ισχυρό μαγνητικό πεδίο. Ένας τέτοιος πλανήτης μπορεί να αλληλεπιδράσει μαγνητικά με την ατμόσφαιρα του αστεριού του, αν η τροχιά του είναι πολύ στενή. Όμως οι παρατηρήσεις δείχνουν ότι τα αστέρια με υπερεκλάμψεις συνήθως δεν έχουν πλανήτες σε κοντινή τροχιά. Μία άλλη θεωρία υποστηρίζει ότι οι υπερεκλάψεις προέρχονται από καφέ νάνους, συνοδούς των αστεριών, και όχι από τα ίδια τα αστέρια. Πράγματι, σε έναν καφέ νάνο (CFHT-BD-Tau 4) έχει παρατηρηθεί μια υπερέκλαμψη. Και στον ν Οφιούχου όπου παρατηρήθηκε η υπερέκλαμψη που αύξησε την λαμπρότητά του κατά 7 mag, υπάρχουν 2 καφέ νάνοι με 20 φορές την μάζα του Δία. Το πρόβλημα εδώ είναι ότι γενικά έχουμε ανακαλύψει πολλούς καφέ νάνους, όμως χωρίς εκλάμψεις!\nΠαραμένει μυστήριο ποιες ακριβώς συνθήκες στα αστέρια οδηγούν στην δημιουργία υπερεκλάμψεων.\nΣτο αστέρι PDS 70 επιβεβαιώθηκε η ύπαρξη 2 νεογέννητων πλανητών παρόμοιας μάζας με τον Δία. Οι αστρονόμοι αφαίρεσαν από την εικόνα τον πρωτοπλανητικό δίσκο με την παραδοχή της ομοιογένειας φωτός σε αυτόν, και έτσι φανερώθηκαν οι 2 υπό δημιουργία πλανήτες. Οι πλανήτες ακόμα συσσωρεύουν ύλη από τον δίσκο.\nΦούσκες Fermi και κώνοι ακτίνων Χ του Γαλαξία μας\nΚεντρικές μαύρες τρύπες και αστρογέννηση\nΜία ομάδα αστρονόμων (Mauna kea) ανακάλυψε ότι η μάζα της κεντρικής μαύρης τρύπας ενός γαλαξία καθορίζει τον ρυθμό αστρογέννησης σε αυτόν. Οι γαλαξίες με υπερμεγέθης κεντρικές μαύρες τρύπες έχουν πιο θερμό μεσοαστρικό αέριο. Αυτό θα σχηματίσει, μέσω βαρυτικής κατάρρευσης, πιο δύσκολα αστέρια από ένα πιο ψυχρό αέριο (με μικρότερη κινητικότητα των μορίων του).\nΟ αρχαιότερος σπειροειδής γαλαξίας\nΤο ALMA ανακάλυψε έναν τεράστιο σπειροειδή γαλαξία. Το φως του έρχεται σε εμάς από την εποχή που το σύμπαν ήταν μόλις 1,5 δις ετών. Είναι ο μεγαλύτερης ηλικίας σπειροειδής γαλαξίας που γνωρίζουμε.\nΚανονικά οι σπειροειδείς γαλαξίες μεγάλης μάζας εμφανίζονται 6 δις έτη μετά την μεγάλη έκρηξη. Αυτός ο χρόνος χρειάζεται να πάρουν το μεγάλης κανονικότητας σχήμα του σπειροειδή γαλαξία οι πρωτογαλαξίες, μετά από τις συχνές γαλαξιακές συγχωνεύσεις στο πρώιμο σύμπαν. Έτσι πιστεύουμε ότι ο Wolfe Disk, όπως ονομάζεται ο παραπάνω γαλαξίας, ανέπτυξε την μεγάλη μάζα του μέσω συσσώρευσης μεσογαλαξιακού αερίου. Παρουσιάζει δεκαπλάσιο ρυθμό αστρογέννησης από τον δικό μας Γαλαξία.\nΤο πως συσσώρευσε τόσο αέριο χωρίς να καταρρεύσει ο δίσκος του, που θα είχε ως αποτέλεσμα να σχηματιστεί ένας ελλειπτικός γαλαξίας, αποτελεί μυστήριο. Αποτελεί πρόκληση για τις σύγχρονες θεωρίες σχηματισμού και ανάπτυξης των γαλαξιών.\nΟ νάνος του Τοξότη και η δημιουργία του ηλίου μας\nΑνάμεσα στους πολλούς νάνους γαλαξίες που έχει συσσωρεύσει ο Γαλαξίας μας είναι και ο νάνος γαλαξίας του Τοξότη. Μάλιστα οι αστρονόμοι ανακάλυψαν ότι ο νάνος έκανε 3 περάσματα μέσα από τον Γαλαξία μας πριν αφομοιωθεί από αυτόν. Αυτά έγιναν πριν από 5- 6 δις έτη, 2 δις έτη και 1 δις έτη, βάσει προσομοιώσεων της συγχώνευσης του νάνου στον Γαλαξία μας, και συνδέονται με επεισόδια αστρογέννησης στον Γαλαξία μας (5,7 δις, 1,9 δις και 1 δις έτη). Τα δεδομένα προέρχονται από το GAIA, που μέτρησε μια αυξημένη αναλογία αστεριών με τις παραπάνω ηλικίες.\nΤο πέρασμα ενός σχετικά μεγάλου νάνου γαλαξία από έναν γαλαξία δημιουργεί ρυτιδώσεις (συμπυκνώματα) της μεσοαστρικής ύλης, που έχουν ως αποτέλεσμα την αυξημένη αστρογέννηση. Ο νάνος χάνει αέριο και αστέρια από 2 τόξα, ένα μπροστά και ένα πίσω του όπως κινείται μέσα από έναν γαλαξία, λόγω των παλιρροϊκών δυνάμεων του γαλαξία.\nΟ ήλιος μας δημιουργήθηκε πριν από 4,6 δις έτη. Ο απόηχος από το πρώτο πέρασμα του νάνου του Τοξότη μπορεί να συνετέλεσε στην δημιουργία του.\nWesterlund 2, μια δύσκολη γειτονιά για πλανήτες\nΤο μεγάλης μάζας αστρικό σμήνος Westerlund 2 στον αστερισμό Τρόπιδα, αποτελεί αφιλόξενο μέρος για πλανήτες. Μια έρευνα έδειξε ότι στην κεντρική περιοχή του, που κυριαρχείται από 30 τουλάχιστον αστέρια μεγάλης μάζας (ως και 80 ηλιακών μαζών) δεν ανιχνεύονται σημάδια πρωτοπλανητών στα γειτονικά αστέρια. Ναι μεν υπάρχουν πρωτοπλανητικοί δίσκοι γύρω από τα αστέρια μικρότερης μάζας στην περιοχή, αλλά η δομή τους είναι διαφορετική, που δεν επιτρέπει τον σχηματισμό πλανητών. Οι πολύ ισχυροί αστρικοί άνεμοι δεν αφήνουν την σκόνη να συσσωρευτεί σε μεγαλύτερες δομές. Μάλιστα η υπεριώδεις ακτινοβολία μπορεί να καταστρέψει μεγάλο μέρος των κόκκων σκόνης.\nΤα αστέρια μεγάλης μάζας μεταναστεύουν στην κεντρική περιοχή ενός σμήνους. Αυτή η διαδικασία φαίνεται να έχει ολοκληρωθεί κατά μεγάλο βαθμό στο παραπάνω, μόλις ηλικίας 2 εκατομμυρίων ετών, αστρικό σμήνος.\nΣτις εξωτερικές περιοχές του σμήνους τα πράγματα είναι διαφορετικά, και παρατηρούμε συμπυκνώματα στη σκόνη γύρω από τα αστέρια μεσαίας μάζας, που παραθέτουν σε πλανητοειδείς.\nΜία ακόμη απόδειξη για το πόσο σημαντική είναι η τοποθεσία (συνθήκες) ενός δημιουργίας ενός αστεριού για την ανάπτυξη πλανητικού συστήματος.\nΧημικός εμπλουτισμός σε εξωπλανήτες\nΤο πλανητικό σύστημα HR8799 έχει ομοιότητες με το δικό μας. Σε αυτό υπάρχουν 4 αεριώδεις πλανήτες ανάμεσα σε 2 ζώνες αστεροειδών, και ίσως εσωτερικοί βραχώδεις πλανήτες. Στις σχετικές προσομοιώσεις του συστήματος φαίνεται οι αεριώδεις γίγαντες να δέχονται βροχή μετεωριτών, που τους εμπλουτίζει χημικά.\nΤο δικό μας ηλιακό σύστημα περιέχει 4 βραχώδεις πλανήτες, μετά μια ζώνη αστεροειδών, 4 αεριώδεις πλανήτες και πάλι μια ζώνη αστεροειδών. Οι βραχώδεις πλανήτες αποτελούνται κυρίως από μέταλλα και άλλα στερεά υλικά, ενώ οι αεριώδεις από πτητικά αέρια και πάγο. Οι βραχώδεις πλανήτες δεν μπόρεσαν να συγκρατήσουν μεγάλη μάζα πτητικών υλικών, λόγω του αστρικού ανέμου του ηλίου. Επίσης ο ήλιος εξάτμισε τον πάγο στην εσωτερική περιοχή του πρωτοπλανητικού δίσκου, με αποτέλεσμα να έχουν μικρή ποσότητα νερού ή μεθανίου. Οι αεριώδεις πλανήτες είχαν τις συνθήκες για να διατηρήσουν τα πτητικά υλικά, με αποτέλεσμα να συσσωρεύσουν τεράστιες ατμόσφαιρες.\nΟι αστεροειδείς και κομήτες φέρνουν ύλη από την εσωτερική στην εξωτερική περιοχή και αντίθετα, εμπλουτίζοντας τους πλανήτες.\nΊσως αυτή η προσομοίωση μεταφοράς μάζας στους πλανήτες από αστεροειδείς και κομήτες στο HR8799 να επιβεβαιωθεί από το νέο διαστημικό τηλεσκόπιο James Webb.\nΑκραία αστέρια του οριζόντιου κλάδου\nΤα αστέρια EHB (extreme horizontal branch stars) διαφέρουν από τα υπόλοιπα αστέρια του οριζόντιου κλάδου του διαγράμματος H/R (κλάδος όπου τα αστέρια συντήκουν ήλιο σε άνθρακα στους πυρήνες τους). Έχουν μια πολύ λεπτή ατμόσφαιρα υδρογόνου (<0.02 M⊙) γύρω από τον πυρήνα ηλίου, όλο το υπόλοιπο εξωτερικό υδρογόνο έχει απομακρυνθεί μέσω αλληλεπίδρασης με συνοδό αστέρα. Είναι πολύ καυτά και πυκνά (20 000 K < Teff < 40 000 K) με τυπική μάζα 0.5 M⊙. Κυριαρχούν στους αμυδρούς μπλε αστέρες ενός (συνήθως σφαιρωτού μεγάλης ηλικίας) σμήνους και αποτελούν τις βασικές πηγές υπεριώδης ακτινοβολίας των γηραιών αστρικών πληθυσμών. Επίσης τους παρατηρούμε στους μεγάλης ηλικίας αστρικούς πληθυσμούς των ελλειπτικών γαλαξιών. Τα αστέρια EHB ανήκουν στους υπό- νάνους B (sdB).\nΟι αστρονόμοι ανακάλυψαν ότι αυτά τα αστέρια παρουσιάζουν τεράστιες κηλίδες που τα κάνουν να μεταβάλλουν την λαμπρότητά τους με την περιστροφή τους. Δηλαδή να είναι πιο λαμπρά όταν βλέπουμε την πλευρά του αστεριού όπου έχει εκδηλωθεί η υπέρ- κηλίδα.\nΣτα αστέρια του οριζόντιου κλάδου οι κηλίδες δημιουργούνται από μαγνητικά φαινόμενα, όπως στα αστέρια της κυρίας ακολουθίας (ήλιος), αλλά αντίθετα, είναι πιο λαμπρές και θερμές από την αστρική επιφάνεια! Έτσι μπορούν να αυξήσουν την αστρική λαμπρότητα.\nΕπίσης έχουν παρατηρηθεί υπέρ- εκλάμψεις σε αυτά τα αστέρια, εκατομμύρια φορές μεγαλύτερης ενέργειας από τις εκλάμψεις του ηλίου μας.\nΤελικά τα αστέρια παρουσιάζουν πολύ μεγάλη ποικιλία εξέλιξης, ιδίως όταν δέχονται επίδραση από συνοδό αστέρα.\nΜία <καθαρή> περιοχή του νυχτερινού ουρανού\nΠρόσφατα οι αστρονόμοι ανακάλυψαν ένα <τόξο> εκπομπής στο υπεριώδες, στην περιοχή της μεγάλης Άρκτου. Αυτό προέρχεται πιθανότατα από μια παλαιά, πριν 100.000 έτη έκρηξη σουπερνόβα σε απόσταση 600 ετών φωτός (κάτι σαν ένα λεπτό μεγάλο veil του Κύκνου). Εκτείνεται σε 30 μοίρες και έχει πάχος μία μοίρα.\nΑυτή η περιοχή του ουρανού χρησιμοποιείται για την μελέτη (από επίγεια τηλεσκόπια) μακρινών γαλαξιών, καθώς έχει πιο λίγη σκόνη από την συνήθη μεσοαστρική ύλη, στην γραμμή θέασης από την Γη. Μάλλον αυτή η σουπερνόβα συνέβαλλε στον καθαρισμό της περιοχής, μέσω του κρουστικού κύματος που ανέπτυξε και ακόμα σαρώνει την μεσοαστρική ύλη.\nΟ ρόλος της γαλαξιακής ράβδου\nΜια πρόσφατη έρευνα έδειξε ότι υπάρχει διαφορά στην κίνηση του αερίου σε έναν γαλαξία με ράβδο από αυτή σε έναν γαλαξία χωρίς ράβδο.\nΟι γαλαξίες με ανεπτυγμένη ράβδο παρουσιάζουν κίνηση του αερίου στην κατεύθυνση της ράβδου, δηλαδή κάθετα στον γαλαξιακό δίσκο. Και οι γαλαξίες με ράβδο δείχνουν να εξομαλύνεται η κυκλική (στην δομή του δίσκου) κίνηση του αερίου έξω από τα όρια της ράβδου, δηλαδή να μην εμφανίζεται κάθετη κίνηση του αερίου εξωτερικά της ράβδου.\nΑυτό μας δείχνει ότι μέσω της ράβδου μεταφέρεται αέριο από τον δίσκο στον γαλαξιακό πυρήνα. Έτσι επιβεβαιώνεται η θεωρία που θέλει τους γαλαξίες με ράβδο (barred galaxies) να αποτελούν ενδιάμεσο στάδιο της εξέλιξης από σπειροειδή σε ελλειπτικό γαλαξία. Αυτό συμβαίνει όταν ο γαλαξιακός δίσκος δεν μπορεί να συγκρατήσει (με την στροφορμή του) όλο το αέριο, με αποτέλεσμα ένα μέρος του να καταρρέει στον πυρήνα. Σε περίπτωση γαλαξιακής συγχώνευσης αυτή η διαδικασία επιταχύνεται δραματικά.\nΟι αστρονόμοι ανακάλυψαν, μέσω βαρυτικών κυμάτων, την συγχώνευση μιας μαύρης τρύπας 23 ηλιακών μαζών με ένα υπέρ-πυκνό αντικείμενο 2,6 ηλιακών μαζών. Η συγχώνευση σημειώθηκε σε απόσταση 800 εκατομμυρίων ετών φωτός και είχε ως αποτέλεσμα μια μαύρη τρύπα 25 ηλιακών μαζών (η υπόλοιπη μάζα μετατράπηκε σε βαρυτικά κύματα). Μάλλον η αρχική μαύρη τρύπα <κατάπιε> με την μία το μικρότερο αντικείμενο. Είναι η πιο ακραία περίπτωση ανίχνευσης βαρυτικών κυμάτων, αφού η αναλογία μάζας των 2 αντικειμένων είναι 9 προς 1.\nΕλαφριά μαύρη τρύπα ή βαρύς αστέρας νετρονίων?\nΜέχρι τώρα είχαμε ανακαλύψει αστέρες νετρονίων ως και 2,5 ηλιακές μάζες και μαύρες τρύπες από 5 ηλιακές μάζες και πάνω. Έτσι υπήρχε ένα κενό ανάμεσα στις μάζες των 2 υπέρ-πυκνών αντικειμένων. Επίσης η θεωρία προβλέπει ότι η ανώτερη μάζα ενός αστέρα νετρονίων, χωρίς να καταρρεύσει σε μαύρη τρύπα, είναι μικρότερη από την μάζα του παραπάνω αντικειμένου. Έτσι ίσως να πρόκειται για την μικρότερη μαύρη τρύπα που έχουμε ανακαλύψει (μπορεί να δημιουργήθηκε από την συγχώνευση 2 αστέρων νετρονίων μεγάλης μάζας).\nΤο παραπάνω γεγονός δεν ανιχνεύτηκε στο ηλεκτρομαγνητικό φάσμα λόγω μεγάλης απόστασης. Αλλά από την φύση του δεν συνοδεύτηκε με σημαντική εκπομπή ακτινοβολίας. Αν πρόκειται για συνένωση 2 μαύρων τρυπών, δεν αναμένεται εκπομπή φωτός, όπως και αν η μαύρη τρύπα 23 ηλιακών μαζών <κατάπιε> έναν αστέρα νετρονίων με την μία. Οι μαύρες τρύπες κρατάνε καλά τα μυστικά τους!\nΜαγνητικό δακτυλίδι στον Γαλαξία της Ανδρομέδας\nΣτον γαλαξία της Ανδρομέδας υπάρχει ένα μαγνητικό πεδίο σε σχήμα δακτυλίου. Έχει απόσταση 20000 με 50000 έτη φωτός από το κέντρο του γαλαξία και πάχος 1500 έτη φωτός. Μοιάζει οπτικά με κλειστή σπείρα. Αυτό το μαγνητικό πεδίο δημιουργήθηκε με τον μηχανισμό του δυναμό, λόγω διαφορικής περιστροφής των σπειρών στον γαλαξιακό δίσκο. Αυτός ο μηχανισμός γαλαξιακών μαγνητικών πεδίων υπάρχει ως θεωρία από την δεκαετία του 1960.\nΈχουμε ανακαλύψει και σε άλλους γαλαξίες τέτοια μαγνητικά πεδία, αλλά με πιο πολύπλοκη δομή. Στον γαλαξία της Ανδρομέδας οι στροβιλισμοί (κινήσεις θερμού ιονισμένου αερίου που παραμορφώνουν τις μαγνητικές γραμμές) δεν είναι τόσο ισχυροί ώστε να αλλοιώσουν το σχήμα του μαγνητικού πεδίου.\nΗ ανακάλυψη του μαγνητικού πεδίου έγινε στα ραδιοκύματα. Τα σχετικιστικά ηλεκτρόνια (δηλαδή πολύ μεγάλης ταχύτητας) από τις εκρήξεις σουπερνόβα εγκλωβίζονται στις μαγνητικές γραμμές και εκπέμπουν σχετικιστική ακτινοβολία σύγχροτρον στα ραδιοκύματα.\nΜία νέα εκδοχή για τον 11ετή κύκλο ηλιακής δραστηριότητας\nΜέσω της ηλιοσεισμολογίας (η μελέτη των παλμών των ηχητικών κυμάτων στο εσωτερικό του ηλίου) οι αστρονόμοι εξέλιξαν ένα νέο μοντέλο για την ηλιακή δραστηριότητα.\nΌταν η ηλιακή δραστηριότητα είναι στο μέγιστο, κηλίδες εμφανίζονται σε όλη την επιφάνεια του ηλίου. Όσο πλησιάζουμε το ελάχιστο δραστηριότητας, οι κηλίδες περιορίζονται προς τον ηλιακό ισημερινό. Οι αστρονόμοι ανακάλυψαν μια πολύ αργή κυκλική ροή πλάσματος (με μόλις 50 χιλιόμετρα την ώρα) στα 2 ηλιακά ημισφαίρια, βαθιά στο εσωτερικό του ηλίου. Αυτή η αργή ροή παρασέρνει το μαγνητικό πεδίο προς τον ηλιακό ισημερινό. Μάλιστα το πλάσμα ολοκληρώνει σε 22 έτη μια περιφορά στην κυκλική ροή, κάτι που αντιστοιχεί σε 1 ολοκληρωμένο κύκλο ηλιακής δραστηριότητας.\nΊσως το παρατεταμένο ελάχιστο δραστηριότητας που παρατηρούμε τα τελευταία χρόνια να οφείλεται σε μια επιβράδυνση της παραπάνω ροής.\nΗ φύση αυτών των ροών πλάσματος (solar meridional flows) είναι ακόμα άγνωστη.\nΟι εκρήξεις ακτίνων γ (GRB, Gamma Ray Burst)\nΗ μαύρη τρύπα PKS1830-211 βρίσκεται σε έναν γαλαξία που το φως του χρειάστηκε 10 δις έτη να φτάσει σε εμάς. Οι παρατηρήσεις του μαγνητικού πεδίου της περιοχής όπου ανιχνεύουμε ισχυρές εκρήξεις ακτίνων γ δείχνουν ότι αυτό μεταβάλλεται κάθε λίγα λεπτά. Αυτό σημαίνει ότι αυτές οι μεταβολές συμβαίνουν σε μικρή χωρική έκταση με έντονο στροβιλισμό, όπως προβλέπουν τα μοντέλα των εκρήξεων ακτίνων γ. Παρατηρήσαμε τις μεταβολές στο μαγνητικό πεδίο να συμβαίνουν ταυτόχρονα με μία έκρηξη ακτίνων γ, συνδέοντας τις τελευταίες άμεσα με τα μαγνητικά πεδία.\nΤα μαγνητικά πεδία επιταχύνουν τα σωματίδια με αποτέλεσμα αυτά να δημιουργήσουν τις συνθήκες εκπομπής ακτίνων γ.\nΗ πιο κοντινή μας μαύρη τρύπα\nΣτον νότιο ουρανό μπορεί να παρατηρήσει κανείς την περιοχή της πιο κοντινής μαύρης τρύπας (αστρικού τύπου). Το HR 6819 στον αστερισμό τηλεσκόπιο βρίσκεται σε απόσταση 1000 ετών φωτός. Περιέχει ένα διπλό αστέρι και φαίνεται με το μάτι ως μια αμυδρή κουκκίδα. Τώρα επιβεβαιώθηκε ότι τα 2 αστέρια κινούνται γύρω από μια μαύρη τρύπα με 5 ηλιακές μάζες.\nΟι αστρονόμοι πιστεύουν ότι υπάρχουν εκατομμύρια αστρικές μαύρες τρύπες στον μεσοαστρικό χώρο του Γαλαξία μας.\nΗ μέτρηση της συμπαντικής διαστολής με την χρήση βαρυτικών φακών\nΕκλάμψεις στις υπεριώδεις ακτίνες σε SN Ia\nΤροφοδότηση πρωτοαστέρα από το νεφέλωμα του\nΓια πρώτη φορά οι αστρονόμοι παρατήρησαν άμεσα την σύνδεση- μεταφορά μάζας από ένα μοριακό νεφέλωμα στον πρωτοπλανητικό δίσκο γύρω από ένα πρωτοαστέρι(IRAS 03292+3039).\nΗ πυκνή περιοχή του νεφελώματος, όπου γεννήθηκε το αστέρι, το τροφοδοτεί με ύλη πλούσια σε μόρια. Έτσι επιβεβαιώνεται η θεωρία που υποστηρίζει ότι η χημική σύνθεση του νεφελώματος καθορίζει τον πλούτο σε χημικές ενώσεις του πρωτοπλανητικού δίσκου, και των πλανητών που θα δημιουργηθούν.\nΠρόκειται για μια ακόμη επιβεβαίωση προσομοιώσεων και θεωρίας μέσω της παρατήρησης. Το μόριο- ανιχνευτής της ύλης που εμπλουτίζει τον πρωτοπλανητικό δίσκο είναι το HCCCN.\nΟ αστέρας νετρονίων της SN 1987A\nΥπάρχουν ενδείξεις για την ανακάλυψη του αστέρα νετρονίων της σουπερνόβα του 1987 (κατάρρευσης αστρικού πυρήνα), στο μεγάλο Μαγγελανικό νέφος. Αν επαληθευτούν, θα είναι ο νεαρότερος αστέρας νετρονίων, μόλις 33 ετών, που ανακάλυψε ποτέ ο άνθρωπος (για την ακρίβεια,θα βλέπουμε την εικόνα του όταν είχε αυτή την ηλικία, μιας και απέχει 165.000 έτη φωτός!). Ο μικρότερης ηλικίας αστέρας νετρονίων που γνωρίζουμε, 330 ετών, είναι αυτός του νεφελώματος σουπερνόβα Cas A.\nΗ SN 1987A συνοδεύτηκε από μια βροχή νετρίνων. Η θεωρία προβλέπει ότι στην περίπτωση δημιουργίας μαύρης τρύπας δεν θα είχαμε ανιχνεύσει νετρίνα από την αστρική κατάρρευση. Σχεδόν στο κέντρο του νεφελώματος παρατηρούμε μια λαμπρή περιοχή. Ενώ γενικά η σκόνη στο νεφέλωμα δεν μας επιτρέπει να δούμε άμεσα τον αστέρα νετρονίων, πιστεύουμε ότι αυτή η λαμπρή περιοχή είναι σκόνη που θερμαίνεται από τον αστέρα νετρονίων. Η μεγάλη (5 εκατομμύρια βαθμούς) θερμοκρασία του νεαρού αστέρα νετρονίων επιτρέπει στο ALMA να δει στα μικροκύματα αυτή την λαμπρή περιοχή. Ακόμα και η θέση της, που δεν συμπίπτει με το κέντρο του νεφελώματος, ενισχύει αυτό το σενάριο. Ο αστέρας νετρονίων δέχτηκε μια ώθηση κατά την ασύμμετρη αστρική κατάρρευση, με αποτέλεσμα να απομακρύνεται από το κέντρο του νεφελώματος με εκατοντάδες χιλιόμετρα το δευτερόλεπτο.\nΤο πιο γρήγορο αστέρι\nΤο πιο γρήγορο αστέρι στον Γαλαξία μας κινείται με ως και το 8% της ταχύτητας του φωτός! Βρίσκεται πολύ κοντά στην κεντρική μαύρη τρύπα του Γαλαξία μας. Το S62 είναι ένα μπλε αστέρι μεγάλης μάζας. Το έντονο βαρυτικό πεδίο της αναγκάζει το αστέρι να περιφέρεται γύρω από αυτήν σε έκκεντρη τροχιά, σε 16 χρόνια περίπου. Επειδή αναπτύσσει τόση μεγάλη ταχύτητα συμβαίνουν σε αυτό διάφορα σχετικιστικά φαινόμενα. Για παράδειγμα, μια ώρα εκεί θα διαρκούσε... 100 λεπτά, λόγω επιβράδυνσης του χρόνου από την μεγάλη ταχύτητα του αστεριού. Επίσης παρουσιάζει ερυθρολίσθηση όταν πλησιάζει την μαύρη τρύπα.\nΤα κοσμικά νήματα\nΤα τελευταία χρόνια οι αστρονόμοι ανακάλυψαν τον σχηματισμό νημάτων στα μοριακά νεφελώματα (υλικό δημιουργίας αστεριών). Χαρακτηριστικό παράδειγμα αποτελεί το νέφος στο Serpens South cluster. Αυτά τα νήματα δημιουργούν τις συνθήκες αστρογέννησης. Σε αυτά τα νήματα δημιουργούνται συμπυκνώματα που τελικά θα εξελιχτούν σε αστέρια.\nΤα νήματα αερίου και σκόνης φαίνεται να ευθυγραμμίζονται με το μαγνητικό πεδίο του νεφελώματος. Μεταφέρουν υλικό προς την περιοχή όπου θα δημιουργηθεί ένα νέο αστρικό σμήνος.\nΣτην διαδικασία κατάρρευσης ενός συμπυκνώματος αερίου και σκόνης (τυπική αναλογία 100 μέρη αέριο για ένα μέρος σκόνης) σε αστέρια επικρατούν 3 δυνάμεις, η βαρύτητα, που τελικά θα επικρατήσει ώστε να δημιουργηθούν τα αστέρια, ο στροβιλισμός και οι μαγνητικές δυνάμεις. Αυτό που θέλουν να δουν οι αστρονόμοι είναι πως (σε ποια φάση της κατάρρευσης) επικρατεί η βαρύτητα, με αποτέλεσμα να αποδεσμεύεται η ύλη από τα μαγνητικά πεδία (νήματα)και να καταρρέει σε αστέρια.\nΤα μαγνητικά πεδία που αναζητάμε στα νήματα είναι πολύ μικρής ισχύος. Όμως εντοπίζονται χάρη στο πολωμένο φως. Οι κόκκοι σκόνης στο αέριο των νημάτων ευθυγραμμίζονται με τα μαγνητικά πεδία και εκπέμπουν πολωμένο φως.\nΗ παραμόρφωση του γαλαξιακού δίσκου\nΕδώ και πολλά χρόνια είναι γνωστό ότι ο δίσκος του Γαλαξία μας παρουσιάζει μια κυματοειδή παραμόρφωση (warp), από την μελέτη του μεσοαστρικού αερίου στα ραδιοκύματα και την διασπορά των αστεριών τύπου O και των Κηφείδων (Λαμπρά αστέρια που εντοπίζονται σε μεγάλη απόσταση).\nΗ αιτία της παραμόρφωσης του δίσκου, δηλαδή της απόκλισης από το επίπεδο, είναι οι βαρυτικές δυνάμεις από έναν νάνο γαλαξία, τον νάνο γαλαξία του Τοξότη, που σχεδόν ενσωματώθηκε στον Γαλαξία μας.\nΟι τελευταίες μελέτες του θέματος έδειξαν ότι η παραμόρφωση μετακινείται στον δίσκο με περίοδο 600 εκατομμύρια έτη, στην κατεύθυνση της περιστροφής του δίσκου.\nΟι βαρυτικές παραμορφώσεις σε γαλαξιακούς δίσκους χωρίζονται σε 2 κατηγορίες. Η πρώτη αφορά βραχυχρόνιες παραμορφώσεις, από γεγονότα συγχώνευσης διάρκειας μερικών εκατοντάδες εκατομμυρίων ετών. Αυτές οι παραμορφώσεις θα εξαλειφτούν μετά από μερικά δις έτη και δεν θα αφήσουν μόνιμα σημάδια στον δίσκο.\nΗ δεύτερη κατηγορία περιλαμβάνει τις μεγαλύτερης διάρκειας και δυναμικής συγχωνεύσεις, που δημιουργούν παραμορφώσεις για πολλά δις έτη στον δίσκο. Οι πρώτες περιφέρονται του δίσκου με την φορά της περιστροφής του ενώ οι δεύτερες με αντίστροφη φορά.\nΟι τελευταίες μελέτες έδειξαν ότι η σημερινή παραμόρφωση του δίσκου ταιριάζει στην πρώτη περίπτωση, αντίθετα με ότι πιστεύαμε παλαιότερα. οι ερευνητές χρησιμοποίησαν τα δεδομένα από το GAIA και βασίστηκαν στην διασπορά και την κινηματική 12 εκατομμυρίων ερυθρών γιγάντων (άλλη μια κατηγορία πολύ λαμπρών αστεριών).


«Ας Μη Κοιμώμεθα ως και οι Λοιποί»\nΜΙΜΕΙΣΘΕ ΤΟ ΠΑΡΑΔΕΙΓΜΑ ΕΠΑΓΡΥΠΝΗΣΕΩΣ ΤΟΥ ΙΕΧΩΒΑ\nΓια να βοηθηθούν να μην ‘κοιμώνται ως και οι λοιποί,’ οι αληθινοί Χριστιανοί μπορούν ν’ ακολουθούν το θαυμάσιο παράδειγμα επαγρυπνίας του Ιεχωβά. Στους ‘λοιπούς’ μπορεί να φαίνεται ότι ο Ιεχωβά αργεί να φέρη ένα τέλος στο παρόν σύστημα με όλη τη διαφθορά και την αδικία. (2 Πέτρ. 3: 9) Έτσι, πιθανώς θα ‘κοιμώνται’ ακόμη όταν η ‘μεγάλη θλίψις’ έλθη ξαφνικά επάνω τους. (1 Θεσ. 5:3) Αλλά ο Ιεχωβά θ’ αποδειχθή πλήρως άγρυπνος. Η πορεία του τότε θα συγκρίνεται με την περιγραφή που κάνουν τα εδάφια Ψαλμός 78:65, 66: «Τότε εξηγέρθη ως εξ ύπνου ο Κύριος, ως άνθρωπος δυνατός, βοών από οίνου· και επάταξε τους εχθρούς αυτού εις τα οπίσω· όνειδος αιώνιον έθεσεν επ’ αυτούς.»—Παράβαλε με Ιερεμίαν 1:12.\nΤώρα είναι ο καιρός να βρούμε Χριστιανική χαρά στο να είμεθα δραστήριοι στην υπηρεσία του Ιεχωβά, έχοντας συναίσθησι των πνευματικών μας αναγκών και του κρισίμου καιρού στον οποίον ζούμε, και ανταποκρινόμενοι στην κατεύθυνσι του Θεού. Τώρα είναι ο καιρός να είμεθα πνευματικώς άγρυπνοι, όπως ακριβώς ανέφερε κάπου αλλού ο Παύλος: «Είναι ήδη ώρα να εγερθώμεν εκ του ύπνου· διότι είναι πλησιεστέρα εις ημάς η σωτηρία παρ’ ότε επιστεύσαμεν. Η νυξ προεχώρησεν, η δε ημέρα επλησίασεν.»—Ρωμ. 13:11, 12.\n● Η λεκιθίνη βρίσκεται στο αίμα. Και πολλές επεξεργασμένες τροφές έχουν λεκιθίνη ως συστατικό τους. Μήπως αυτή η λεκιθίνη λαμβάνεται από το αίμα;\nΌχι, δεν υπάρχει λόγος να το νομίζωμε αυτό.\nΗ λεκιθίνη είναι μια φυσική ουσία που έχει πολλές βιομηχανικές χρήσεις λόγω της συγγένείας της και με το λάδι και με το νερό σε ένα γαλάκτωμα. Χρησιμοποιείται, επίσης, εμπορικώς στα παγωτά, στα γλυκά και στα προϊόντα φούρνου, καθώς επίσης και σε μερικά καλλυντικά και χημικά προϊόντα. Αλλά ποια είναι η πηγή αυτής της λεκιθίνης;\nΗ λεκιθίνη είναι ένα φωσφολιπίδιον που βρίσκεται σε όλα τα ζώντα κύτταρα. Η Αμερικανική Εγκυκλοπαιδεία 1977 τονίζει: «Μεγαλύτερες ποσότητες λεκιθίνης βρίσκονται στον εγκέφαλο, στον νευρικό ιστό και στα ερυθρά αιμοσφαίρια. Βρίσκεται, επίσης, σε μεγάλες ποσότητες στον κρόκο του αυγού και σε μερικά είδη φυτικών σπόρων.»—Τόμ. 17, σελ. 147.\nΤο γεγονός ότι το αίμα περιέχει λεκιθίνη ενδιαφέρει μερικούς Χριστιανούς οι οποίοι έχουν δει τη λεκιθίνη να καταγράφεται ως συστατικό σε ετικέττες τροφίμων. Η Αγία Γραφή παραγγέλλει στους Χριστιανούς να ‘απέχουν από αίμα.’ (Πράξ. 15:28, 29) Πρέπει, λοιπόν, ν’ αποφεύγουν να τρώγουν κρέας το οποίο έχει μέσα αίμα και τροφές που γίνονται από αίμα, όπως είναι τα λουκάνικα με αίμα ή αιματηρά λουκάνικα. Επειδή, όμως τα ερυθρά αιμοσφαίρια περιέχουν ποσότητες λεκιθίνης, μερικοί Χριστιανοί αρνούνται να φάγουν κάθε προϊόν που έχει λεκιθίνη ως συστατικό. Μερικοί αισθάνονται υποχρεωμένοι να γράψουν στους κατασκευαστές για να ελέγξουν την πηγή της λεκιθίνης που χρησιμοποιείται σε ωρισμένα τρόφιμα.\nΕν τούτοις, η Αμερικανική Εγκυκλοπαιδεία λέγει τα εξής: «Εμπορικώς, η λεκιθίνη χρησιμοποιείται ως γαλακτωματοποιητικό συστατικό στη βιομηχανία τροφίμων, ιδιαίτερα στην κατασκευή μαργαρίνης και σοκολάτας. Η λεκιθίνη για βιομηχανικές χρήσεις λαμβάνεται από αυγά ή από ένα υποπροϊόν παραγωγής ελαίου από σόγια.» (Τα πλάγια γράμματα δικά μας.)\nΕπειδή οι εμπορικές ποσότητες σχετικώς φθηνής λεκιθίνης μπορούν να ληφθούν από αυγά ή από λάδι σόγιας, δεν υπάρχει λόγος να επιζητήσουν οι κατασκευαστές να λάβουν λεκιθίνη από το αίμα. Παραδείγματος χάριν: Τα ερυθρά αιμοσφαίρια περιέχουν, επίσης, μόρια σιδήρου. Ωστόσο, πόσο ανόητο θα ήταν για έναν κατασκευαστή να εξάγη σίδηρο από το αίμα για να κάνη σκεύη μαγειρικής ή άλλα προϊόντα σιδήρου όταν η ίδια ακριβώς ύλη (ο σίδηρος) μπορεί να ληφθή από μετάλλευμα σιδήρου με ελάχιστο κόστος.\nΕίναι γεγονός, λοιπόν, ότι η εμπορική λεκιθίνη δεν λαμβάνεται από το αίμα. Έτσι, οι Χριστιανοί δεν πρέπει ν’ ανησυχούν για το αίμα όταν βλέπουν τη λέξι «λεκιθίνη» στην ετικέττα μερικών τροφίμων.


Πάρκο Νιάρχου: Φως σε σκοτεινούς καιρούς | Η ΚΑΘΗΜΕΡΙΝΗ\nNότα αισιοδοξίας εξέπεμψε χθες το Κέντρο Πολιτισμού Ιδρυμα Σταύρος Νιάρχος, που πλημμύρισε με το φως των Χριστουγέννων. Με μια λαμπερή γιορτή η οποία μεταδόθηκε διαδικτυακά, το ΚΠΙΣΝ άναψε τα λαμπιόνια του και τις νέες φωτιστικές εγκαταστάσεις από καλλιτέχνες της Ελλάδας και του εξωτερικού. Ωστόσο, το άψογα φωτισμένο αλλά άδειο από επισκέπτες πάρκο συμβολίζει την παραδοξότητα των φετινών Χριστουγέννων (φωτ. ΝΙΚΟΣ ΚΑΡΑΝΙΚΟΛΑΣ).\n02.12.2020 • 10:56\nΤι χρώμα έχει η χαρά των Χριστουγέννων; Η θλίψη που προκαλούν η πανδημία και τα θύματά της; Αυτές τις ημέρες που τα συναισθήματα εναλλάσσονται με ταχύτητα φωτός, ο Περουβιανός Ρένζο Β. Λαριβιερέ και η Αυστραλή Σιμόν Τσούα, ιδρυτές του γνωστού γραφείου φωτιστικού σχεδιασμού «amigo & amigo», προτείνουν μια φωταγώγηση των συναισθημάτων με τη φωτιστική εγκατάσταση «Parabolic Light Cloud» στο Κέντρο Πολιτισμού Ιδρυμα Σταύρος Νιάρχος. Οι δύο καλλιτέχνες βασίστηκαν στη γνωστή ακολουθία Φιμπονάτσι για να δημιουργήσουν μια σπείρα χιλίων φώτων, που με διαφορετικούς χρωματικούς συνδυασμούς αποτυπώνει τα έντονα συναισθήματα. Η εγκατάσταση που βρίσκεται στον Θόλο του Λαβύρινθου φωτίστηκε χθες μαζί με τον εντυπωσιακό χριστουγεννιάτικο διάκοσμο του Κέντρου και τα υπόλοιπα φωτιστικά γλυπτά του Πάρκου.\nΘρύλους, μύθους και φανταστικές ιστορίες κρύβουν μέσα τους οι σφαίρες του moonGarden που βρίσκονται διάσπαρτες στο Ξέφωτο. Οι φεγγαρόσχημες εγκαταστάσεις αλλάζουν φως και χρώμα και επιφυλάσσουν μιαν έκπληξη στους επισκέπτες που τις πλησιάζουν. Συνδυάζοντας θέατρο σκιών και τέχνες της Ινδίας και της Ασίας, οι σφαίρες ανάβουν και προβάλλουν ονειρικές ιστορίες σε μια αφηγηματική παιδική χαρά για μικρούς και μεγάλους.\nΟι φεγγαρόσχημες εγκαταστάσεις moonGarden, από το καναδέζικο στούντιο Lucion Media, που βρίσκονται στο Ξέφωτο, επιφυλάσσουν εκπλήξεις στους επισκέπτες που τις πλησιάζουν (φωτ. ΝΙΚΟΣ ΚΑΡΑΝΙΚΟΛΑΣ).\nΑπό τη Μεγάλη Βρετανία έρχονται οι πύργοι Halo στον Πευκώνα. Τα λαμπερά δαχτυλίδια των πύργων απαντούν με μουσική και μεταβολές στη φωτεινότητά τους κάθε φορά που κάποιος πλησιάζει κοντά τους ή τα αγγίζει. Μετά όμως βάλτε και λίγο αντισηπτικό. Οι πύργοι Halo είναι συντονισμένοι με τις νότες της πεντατονικής κλίμακας, οπότε οι εναλλαγές ακούγονται αρμονικά. Η γνωστή ελληνική ομάδα Beforelight παρουσιάζει φέτος τα χριστουγεννιάτικα Beacon Lights στο μονοπάτι του πάρκου που οδηγεί στον Φάρο. Και σε αυτή την εγκατάσταση συνδυάζεται η κίνηση με το φως και τον ήχο. Περπατώντας στο μονοπάτι ενεργοποιούνται οι περιστρεφόμενοι φάροι που βρίσκονται ανάμεσα στα στάχυα και δημιουργούν ένα ηχητικό τοπίο που διαρκώς μεταβάλλεται.\nΦέτος, όμως, τα χριστουγεννιάτικα φώτα του Κέντρου μπορεί να είναι κοντά, γεωγραφικά, για τους Αθηναίους, αλλά στην πραγματικότητα είναι πολύ μακριά για τους περισσότερους εξαιτίας της πανδημίας και των περιορισμών στη μετακίνηση. Γι’ αυτό και η χθεσινή γιορτή με τη φωταγώγηση και τη συμμετοχή των Φοίβου Δεληβοριά, Vassilikos, Θανάση Αλευρά, Βύρωνα Θεοδωρόπουλου και Νεφέλης Φασουλή μεταδόθηκε ζωντανά αλλά χωρίς κοινό. Το παρήγορο, πάντως, είναι ότι το Πάρκο είναι εκεί και θα μας περιμένει μόλις οι συνθήκες το επιτρέψουν. Ενα δώρο φωτός στη σκοτεινιά των καιρών, εν αναμονή.